62023TJ0399_EXT
SENTENZA TAL-QORTI ĠENERALI (Id-Disa’ Awla Estiża)
29 ta’ Ottubru 2025 (
*1
)
“Agrikoltura – Pjan strateġiku tal-PAK – Regolament (UE) 2021/2115 – Regoli li jirregolaw l-appoġġ għall-pjanijiet strateġiċi tal-PAK imfassla mill-Istati Membri – Approvazzjoni mill-Kummissjoni – Ċaħda tat-talba għal eżami mill-ġdid intern – Artikolu 10(1) tar-Regolament (KE) Nru 1367/2006 – Artikolu 13 tar-Regolament 2021/2115 – Żball ta’ liġi – Żball manifest ta’ evalwazzjoni”
Fil-Kawża T‑399/23,
ClientEarth, stabbilita f’Ixelles (il-Belġju),
Collectif Nourrir, stabbilita f’Montreuil (Franza),
irrappreżentati minn C. Baldon u N. Braoudakis, avukati,
rikorrenti,
vs
Il-Kummissjoni Ewropea, irrappreżentata minn A.-C. Becker, G. Gattinara, F. Le Bot u C. Perrin, bħala aġenti,
konvenuta,
sostnuta minn
Ir-Repubblika Franċiża, irrappreżentata minn B. Fodda, B. Travard, M. de Lisi, P. Chansou u F. du Couëdic, bħala aġenti,
intervenjenti,
IL-QORTI ĠENERALI (Id-Disa’ Awla Estiża)
komposta, waqt id-deliberazzjonijiet, minn L. Truchot, President, H. Kanninen, M. Sampol Pucurull (Relatur), T. Perišin u R. Meyer, Imħallfin,
Reġistratur: P. Cullen, Amministratur,
wara li rat il-fażi bil-miktub tal-proċedura,
wara s-seduta tat‑13 ta’ Diċembru 2024,
tagħti l-preżenti
Sentenza (
1
)
1
Permezz tar-rikors tagħhom ibbażat fuq l-Artikolu 263 TFUE, ir-rikorrenti, ClientEarth u Collectif Nourire, jitolbu l-annullament tad-Deċiżjoni tal-Kummissjoni Ewropea tal‑5 ta’ Mejju 2023 (iktar ’il quddiem id-“deċiżjoni kkontestata”) li tiċħad it-talba tagħhom għal eżami mill-ġdid intern tad-Deċiżjoni ta’ Implimentazzjoni tal-Kummissjoni C(2022) 6012 finali, tal‑31 ta’ Awwissu 2022, li tapprova l-Pjan Strateġiku tal-PAK 2023–2027 ta’ Franza għal appoġġ tal-Unjoni ffinanzjat mill-Fond Agrikolu Ewropew ta’ Garanzija u mill-Fond Agrikolu Ewropew għall-Iżvilupp Rurali (iktar ’il quddiem id-“deċiżjoni ta’ approvazzjoni”).
I. Il-fatti li wasslu għall-kawża
2
Ir-rikorrenti huma, minn naħa, ClientEarth, assoċjazzjoni mingħajr skop ta’ lukru rregolata mid-dritt Belġjan li taħdem għall-promozzjoni tal-protezzjoni tal-ambjent u, min-naħa l-oħra, Collectif Nourqir, assoċjazzjoni mingħajr skop ta’ lukru rregolata mid-dritt Franċiż li għandha bħala għan il-protezzjoni tal-ambjent, li tgħaqqad assoċjazzjonijiet u organizzazzjonijiet ambjentali kif ukoll il-promozzjoni ta’ politiki agrikoli ekoloġiċi.
3
Fit‑22 ta’ Diċembru 2021, ir-Repubblika Franċiża, abbażi tal-Artikolu 118(1) tar-Regolament (UE) 2021/2115 tal-Parlament Ewropew u tal-Kunsill tat‑2 ta’ Diċembru 2021 li jistabbilixxi regoli dwar l-appoġġ għall-pjanijiet strateġiċi li għandhom jitfasslu mill-Istati Membri skont il-Politika Agrikola Komuni (Pjanijiet Strateġiċi tal-PAK) u ffinanzjati mill-Fond Agrikolu Ewropew ta’ Garanzija (FAEG) u mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolamenti (UE) Nru 1305/2013 u (UE) Nru 1307/2013 (ĠU 2021, L 435, p. 1, rettifika fil-ĠU L 181, 7.7.2022, p. 35 u fil-ĠU L 227, 1.9.2022, p. 136), ippreżentat lill-Kummissjoni proposta ta’ pjan strateġiku tal-politika agrikola komuni (PAK) (iktar ’il quddiem il-“PSPAK”) għall-perijodu 2023 sa 2027.
4
Fil‑31 ta’ Marzu 2022, konformement mal-Artikolu 118(2) tar-Regolament 2021/2115, il-Kummissjoni, wara li evalwat il-proposta għal PSPAK imfassla mir-Repubblika Franċiża (iktar ’il quddiem il-“PSPAK Franċiż”), ifformulat osservazzjonijiet u talbet informazzjoni supplimentari.
5
Fit‑22 ta’ April 2022, ir-Repubblika Franċiża bagħtet ittra lill-Kummissjoni fejn għamlet il-kummenti tagħha dwar l-osservazzjonijiet ippreżentati fl-ittra tal‑31 ta’ Marzu 2022 imsemmija fil-punt 4 iktar ’il fuq.
6
Fl‑4 ta’ Awwissu 2022, ir-Repubblika Franċiża kkomunikat lill-Kummissjoni informazzjoni sabiex tagħti segwitu għall-osservazzjonijiet tagħha u ppreżentat verżjoni rriveduta tal-proposta tagħha għal PSPAK.
7
Fil‑31 ta’ Awwissu 2022, il-Kummissjoni adottat id-deċiżjoni ta’ approvazzjoni abbażi tal-Artikolu 118(4) tar-Regolament 2021/2115.
8
Permezz ta’ ittra tat‑3 ta’ Novembru 2022, ir-rikorrenti talbu lill-Kummissjoni twettaq reviżjoni interna tad-deċiżjoni ta’ approvazzjoni (iktar ’il quddiem it-“talba għal reviżjoni interna”), skont l-Artikolu 10(1) tar-Regolament (KE) Nru 1367/2006 tal-Parlament Ewropew u tal-Kunsill tas‑6 ta’ Settembru 2006 dwar l-applikazzjoni għall-istituzzjonijiet u l-korpi tal-Komunità tad-disposizzjonijiet tal-Konvenzjoni ta’ Aarhus dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta’ Deċiżjonijiet u l-Aċċess għall-Ġustizzja fi Kwistjonijiet Ambjentali (ĠU 2006, L 264, p. 13, iktar ’il quddiem ir-“Regolament Aarhus”), kif emendat bir-Regolament (UE) 2021/1767 tal-Parlament Ewropew u tal-Kunsill tas‑6 ta’ Ottubru 2021 (ĠU 2021, L 356, p. 1). Huma qiesu li l-Kummissjoni kienet eċċediet il-kompetenza tagħha meta approvat il-PSPAK Franċiż meta kien inkompatibbli mar-rekwiżiti essenzjali tar-Regolament 2021/2115. Sussidjarjament, ir-rikorrenti sostnew li l-Kummissjoni kienet wettqet diversi żbalji manifesti ta’ evalwazzjoni, b’mod partikolari minħabba l-inkapaċità tal-PSPAK Franċiż li jikkontribwixxi b’mod effettiv għat-twettiq tal-għanijiet speċifiċi li jinsabu fl-Artikolu 6(1)(d) sa (f) tar-Regolament 2021/2115 intiżi għall-mitigazzjoni tat-tibdil fil-klima, għall-protezzjoni tar-riżorsi naturali permezz tat-tnaqqis tad-dipendenza kimika kif ukoll għall-waqfien u għall-inverżjoni tat-telf tal-bijodiversità (iktar ’il quddiem l-“għanijiet ambjentali u klimatiċi speċifiċi”).
9
Permezz tad-deċiżjoni kkontestata, il-membru tal-Kummissjoni għall-Agrikoltura għarraf lir-rikorrenti li l-Kummissjoni ma kienet aċċettat ebda waħda mill-allegazzjonijiet legali u xjentifiċi invokati biex isostnu t-talba għal reviżjoni interna tagħhom. Konsegwentement, il-Kummissjoni qieset li din it-talba ma kinitx fondata u ċaħditha.
II. It-talbiet tal-partijiet
10
Ir-rikorrenti jitolbu li l-Qorti Ġenerali jogħġobha:
–
tannulla d-deċiżjoni kkontestata;
–
tikkundanna lill-Kummissjoni għall-ispejjeż.
11
Il-Kummissjoni titlob li l-Qorti Ġenerali jogħġobha:
–
tiċħad ir-rikors bħala inammissibbli;
–
tikkundanna lir-rikorrent għall-ispejjeż.
12
Fin-nota ta’ intervent tagħha insostenn tat-talbiet tal-Kummissjoni, ir-Repubblika Franċiża titlob li l-Qorti Ġenerali jogħġobha tiċħad ir-rikors.
III. Id-dritt
13
Insostenn tar-rikors tagħhom, ir-rikorrenti jinvokaw erba’ motivi, ibbażati:
–
l-ewwel, fuq żbalji relattivi għall-kompetenza tal-Kummissjoni biex tadotta d-deċiżjoni ta’ approvazzjoni;
–
it-tieni, fuq żbalji manifesti ta’ evalwazzjoni dwar il-kontribut tal-PSPAK Franċiż għat-twettiq tal-għan speċifiku stabbilit fl-Artikolu 6(1)(d) tar-Regolament 2021/2115 (iktar ’il quddiem l-“għan speċifiku D”) fil-qasam tat-tnaqqis tal-emissjonijiet ta’ gassijiet serra (iktar ’il quddiem l-“emissjonijiet ta’ gassijiet serra”) u dwar il-miri nazzjonali fit-tul imsemmija fl-Artikolu 109(2) ta’ dan ir-regolament (iktar ’il quddiem il-“miri nazzjonali fit-tul”) relatati ma’ dan l-għan;
–
it-tielet, fuq żbalji manifesti ta’ evalwazzjoni relatati mal-kontribut tal-PSPAK Franċiż għat-twettiq tal-għan speċifiku stabbilit fl-Artikolu 6(1)(e) tar-Regolament 2021/2115, b’mod partikolari l-protezzjoni tar-riżorsi tal-ilma (iktar ’il quddiem l-“għan speċifiku E”), u mal-miri nazzjonali fit-tul relatati ma’ dan l-għan;
–
ir-raba’, fuq żbalji manifesti ta’ evalwazzjoni fir-rigward tal-kontribuzzjoni tal-PSPAK Franċiż għat-twettiq tal-għan speċifiku stabbilit fl-Artikolu 6(1)(f) tar-Regolament 2021/2115 dwar il-konservazzjoni u r-restawr tal-bijodiversità (iktar ’il quddiem l-“għan speċifiku F”).
14
F’dan ir-rigward, għandu jitfakkar li, skont il-ġurisprudenza, il-Qorti Ġenerali għandha tinterpreta l-motivi ta’ rikorrent permezz tas-sustanza tagħhom pjuttost milli permezz tal-klassifikazzjoni tagħhom u, konsegwentement, għandha tikklassifika l-motivi u l-argumenti tar-rikors (ara s-sentenza tal‑5 ta’ Settembru 2014, Éditions Odile Jacob vs Il-Kummissjoni, T‑471/11, EU:T:2014:739, punt 51 u l-ġurisprudenza ċċitata).
15
Issa, mill-eżami tas-sustanza tas-sottomissjonijiet bil-miktub tar-rikorrenti jirriżulta li l-ewwel motiv ippreżentat fir-rikors ma jirrigwardax l-eventwali inkompetenza tal-Kummissjoni sabiex tapprova l-PSPAK Franċiż. Fil-fatt, permezz tal-ewwel motiv tagħhom, ir-rikorrenti jikkontestaw il-mod kif il-Kummissjoni eżerċitat din il-kompetenza sa fejn hija ma osservatx il-limiti tal-mandat mogħti mill-Artikolu 118(4) u (6) tar-Regolament 2021/2115 waqt l-adozzjoni tad-deċiżjoni ta’ approvazzjoni. Mistoqsija waqt is-seduta dwar il-portata ta’ dan il-motiv, ir-rikorrenti kkonfermaw din l-interpretazzjoni.
16
F’dawn iċ-ċirkustanzi, għandu jiġi kkonstatat li l-ewwel motiv huwa kompost, fir-realtà, minn tliet partijiet, ibbażati, l-ewwel waħda, fuq żbalji ta’ liġi dwar in-natura u l-portata tal-kontroll tal-Kummissjoni skont l-Artikolu 118(3) u (4) tar-Regolament 2021/2115, it-tieni waħda, fuq żbalji ta’ liġi fir-rigward tal-interpretazzjoni tal-limiti tas-setgħat ta’ implimentazzjoni tal-Kummissjoni mogħtija mill-Artikolu 118(4) u (6) ta’ dan ir-regolament u, it-tielet waħda, fuq żball manifest ta’ evalwazzjoni dwar is-sodisfazzjon mill-PSPAK Franċiż tal-elementi essenzjali tal-imsemmi regolament.
A. Osservazzjonijiet ġenerali
17
Il-portata tal-istħarriġ ġudizzjarju mwettaq mill-qorti tal-Unjoni Ewropea waqt l-eżami tagħha ta’ rikors għal annullament ippreżentat skont l-Artikolu 12 tar-Regolament Aarhus kontra deċiżjoni dwar talba għal eżami mill-ġdid intern skont l-Artikolu 10 tal-istess regolament ma hijiex differenti mill-portata tal-istħarriġ ġudizzjarju li l-Qorti Ġenerali teżerċita fuq il-fondatezza tal-motivi tad-deċiżjonijiet ikkontestati direttament abbażi tal-Artikolu 263(2) u (4) TFUE, meta tali deċiżjoni tkun ibbażata fuq evalwazzjonijiet ta’ natura teknika u xjentifika kumplessi (ara, f’dan is-sens, is-sentenzi tal‑15 ta’ Diċembru 2016, TestBioTech et vs Il-Kummissjoni, T-177/13, mhux ippubblikata, EU:T:2016:736, punt 81, tat‑18 ta’ Ottubru 2023, TestBioTech vs Il-Kummissjoni, T‑605/21, mhux ippubblikata, EU:T:2023:648, punt 18, u tal‑25 ta’ Ġunju 2025, ClientEarth vs Il-Kunsill, T‑648/22, mhux ippubblikata, EU:T:2025:631, punt 105).
18
F’dan ir-rigward, għandu jitfakkar li, meta istituzzjoni tal-Unjoni tintalab twettaq evalwazzjonijiet kumplessi, hija għandha setgħa diskrezzjonali wiesgħa li l-eżerċizzju tagħha huwa suġġett għal stħarriġ ġudizzjarju li jillimita ruħu biex jivverifika jekk il-miżura inkwistjoni hijiex ivvizzjata bi żball manifest jew b’użu ħażin ta’ poter, jew jekk l-awtorità kompetenti eċċedietx b’mod manifest il-limiti tas-setgħa diskrezzjonali tagħha (ara s-sentenza tal‑15 ta’ Diċembru 2016, TestBioTech et vs Il-Kummissjoni, T‑177/13, mhux ippubblikata, EU:T:2016:736, punt 77 u l-ġurisprudenza ċċitata).
19
Sabiex jiġi stabbilit li istituzzjoni wettqet żball manifest fl-evalwazzjoni ta’ fatti kumplessi li huma ta’ natura li jiġġustifikaw l-annullament ta’ att, il-provi prodotti mir-rikorrenti għandhom ikunu biżżejjed sabiex ixejnu l-plawżibbiltà tal-evalwazzjonijiet tal-fatti sostnuti f’dan l-att. Mingħajr preġudizzju għal dan l-eżami ta’ plawżibbiltà, il-Qorti Ġenerali ma tistax tissostitwixxi l-evalwazzjoni tal-awtur ta’ din id-deċiżjoni ta’ fatti kumplessi bl-evalwazzjoni tagħha. Għalhekk, il-motiv ibbażat fuq l-eżistenza ta’ żball manifest għandu jiġi miċħud jekk, minkejja l-elementi mressqa mir-rikorrenti, l-evalwazzjoni kkontestata tista’ titqies veraċi jew valida. Dan huwa partikolarment il-każ meta d-deċiżjoni inkwistjoni tkun ivvizzjata bi żbalji li, anki jekk jittieħdu flimkien, ikunu biss ta’ natura minuri li ma setgħetx influwenzat lill-amministrazzjoni (ara s-sentenza tal‑4 ta’ April 2019, ClientEarth vs Il-Kummissjoni, T‑108/17, EU:T:2019:215, punt 246 u l-ġurisprudenza ċċitata).
20
Barra minn hekk, il-limitu tal-istħarriġ tal-qorti tal-Unjoni ma jaffettwax l-obbligu tagħha li tivverifika l-eżattezza materjali tal-provi mressqa, l-affidabbiltà tagħhom u l-koerenza tagħhom, kif ukoll li tistħarreġ jekk dawn il-provi jikkostitwixxux l-informazzjoni kollha rilevanti li għandha tiġi kkunsidrata sabiex tiġi evalwata sitwazzjoni kumplessa u jekk humiex tali li jsostnu l-konklużjonijiet li waslet għalihom (ara s-sentenza tal‑15 ta’ Diċembru 2016, TestBioTech et vs Il-Kummissjoni, T‑177/13, mhux ippubblikata, EU:T:2016:736, punt 79 u l-ġurisprudenza ċċitata).
[omissis]
C. Fuq l-ewwel motiv, ibbażat fuq żbalji ta’ liġi fl-interpretazzjoni u fl-applikazzjoni tal-Artikolu 118(3), (4) u (6) tar-Regolament 2021/2115 u fuq żball manifest ta’ evalwazzjoni fir-rigward tal-osservanza tal-elementi essenzjali tal-imsemmi regolament mill-PSPAK Franċiż
45
Kif jirriżulta mill-punt 16 iktar ’il fuq, l-ewwel motiv jinqasam, essenzjalment, fi tliet partijiet.
46
Il-Qorti Ġenerali tqis li qabel kollox hemm lok li tiġi eżaminata t-tieni parti tal-ewwel motiv intiża li tikkontesta l-limiti tal-kompetenzi ta’ implimentazzjoni tal-Kummissjoni mogħtija mill-Artikolu 118(4) u (6) tar-Regolament 2021/2115 sabiex tiġi adottata d-deċiżjoni ta’ approvazzjoni, imbagħad l-ewwel parti dwar in-natura u l-portata tal-kontroll tal-Kummissjoni skont l-Artikolu 118(3) u (4) tar-Regolament 2021/2115 u, fl-aħħar nett, it-tielet parti bbażata fuq żball manifest ta’ evalwazzjoni.
1.
Fuq it-tieni parti tal-ewwel motiv, ibbażata fuq żbalji ta’ liġi fir-rigward tal-interpretazzjoni tal-limiti tas-setgħat ta’ implimentazzjoni tal-Kummissjoni mogħtija mill-Artikolu 118(4) u (6) tar-Regolament 2021/2115
47
It-tieni parti tal-ewwel motiv tinqasam, essenzjalment, f’żewġ ilmenti bbażati, l-ewwel wieħed, fuq ir-rifjut tal-Kummissjoni li taċċetta l-obbligu għal att ta’ implimentazzjoni, bħad-deċiżjoni ta’ approvazzjoni, li jiġu osservati l-elementi essenzjali tal-att bażiku u, it-tieni wieħed, fuq ir-rifjut tal-Kummissjoni li tqis l-għanijiet speċifiċi ambjentali u klimatiċi bħala elementi essenzjali tar-Regolament 2021/2115.
a)
Fuq l-ewwel ilment, ibbażat fuq ir-rifjut tal-Kummissjoni li taċċetta l-obbligu għal att ta’ implimentazzjoni, bħad-deċiżjoni ta’ approvazzjoni, li jiġu osservati l-elementi essenzjali tal-att bażiku
48
Ir-rikorrenti jsostnu li l-kunsiderazzjonijiet ifformulati fis-sottotaqsima 4.1 tal-Anness tad-deċiżjoni kkontestata huma vvizzjati bi żball ta’ liġi dwar ir-rifjut tal-Kummissjoni li taċċetta l-obbligu għal att ta’ implimentazzjoni, bħad-deċiżjoni ta’ approvazzjoni, li jiġu osservati l-elementi essenzjali tal-att bażiku. Fil-fehma tagħhom, il-kompetenza ta’ implimentazzjoni tal-Kummissjoni skont l-Artikolu 118(4) u (6) tar-Regolament 2021/2115 ma tiddependix biss mill-eżistenza ta’ delega ta’ setgħa li tawtorizzaha tadotta tali deċiżjoni ta’ approvazzjoni, iżda wkoll mill-osservanza mill-att ta’ implimentazzjoni tal-elementi essenzjali tal-att bażiku, konformement mal-Artikolu 291 TFUE.
49
Il-Kummissjoni, sostnuta mir-Repubblika Franċiża, tikkontesta l-argumenti tar-rikorrenti.
50
Skont l-Artikolu 291(1) TFUE, l-Istati Membri għandhom jadottaw il-miżuri kollha tad-dritt nazzjonali meħtieġa għall-implimentazzjoni tal-atti tal-Unjoni legalment vinkolanti. Madankollu, kif jipprovdi l-paragrafu 2 tiegħu, meta jkun hemm bżonn ta’ kundizzjonijiet uniformi għall-implimentazzjoni tal-atti tal-Unjoni legalment vinkolanti, dawk l-atti għandhom jagħtu setgħat ta’ implimentazzjoni lill-Kummissjoni jew, fil-każijiet speċifiċi ġġustifikati b’mod xieraq kif ukoll fil-kuntest tal-politika esterna u ta’ sigurtà komuni, lill-Kunsill tal-Unjoni Ewropea. Skont l-Artikolu 291(4) TFUE, il-kelma “implimentazzjoni” għandha tiddaħħal fit-titolu tal-atti tal-implimentazzjoni.
51
Mid-deċiżjoni ta’ approvazzjoni jirriżulta li din hija bbażata fuq l-Artikolu 118(6) tar-Regolament 2021/2115 li jipprovdi li l-Kummissjoni għandha tapprova kull PSPAK permezz ta’ deċiżjoni ta’ implimentazzjoni bil-kundizzjoni li jiġu osservati r-rekwiżiti msemmija fil-paragrafu 4 ta’ dan l-artikolu.
52
F’dawn iċ-ċirkustanzi, il-kompetenza ta’ implimentazzjoni mogħtija lill-Kummissjoni hija ddelimitata kemm mill-Artikolu 291(2) TFUE kif ukoll mill-Artikolu 118 tar-Regolament 2021/2115.
53
Skont il-ġurisprudenza tal-Qorti tal-Ġustizzja, il-kunċett ta’ “implimentazzjoni” jinkludi kemm l-elaborazzjoni ta’ regoli ta’ applikazzjoni u l-applikazzjoni ta’ regoli għal każijiet partikolari permezz ta’ atti ta’ portata individwali (ara s-sentenza tal‑1 ta’ Marzu 2016, National Iranian Oil Company vs Il-Kunsill, C‑440/14 P, EU:C:2016:128, punt 36 u l-ġurisprudenza ċċitata).
54
F’dan il-każ, l-għan tad-deċiżjoni ta’ approvazzjoni huwa l-approvazzjoni tal-proposta ta’ PSPAK Franċiża sabiex din tkun tista’ tipproduċi l-effetti legali tagħha konformement mal-Artikolu 118(4) u (7) tar-Regolament 2021/2115.
55
Għalhekk, id-deċiżjoni ta’ approvazzjoni tikkonferma l-konformità ta’ att nazzjonali, jiġifieri l-PSPAK Franċiż, ma’ sensiela ta’ kundizzjonijiet stabbiliti fir-Regolament 2021/2115. Din hija indirizzata lir-Repubblika Franċiża u tikkostitwixxi stadju preliminari għall-implimentazzjoni tal-qafas ġuridiku nazzjonali li jirregola l-għoti tal-għajnuna tal-Unjoni lill-agrikolturi u lill-benefiċjarji l-oħra abbażi tal-PSPAK Franċiż kif approvat.
56
F’dan ir-rigward, skont l-Artikolu 118(4) tar-Regolament 2021/2115, il-Kummissjoni għandha tapprova l-PSPAK propost bil-kundizzjoni li l-informazzjoni neċessarja tkun ġiet ikkomunikata u li tkun kompatibbli mal-Artikolu 9 u mar-rekwiżiti l-oħra stabbiliti f’dan ir-regolament u fir-Regolament (UE) 2021/2116 tal-Parlament Ewropew u tal-Kunsill tat‑2 ta’ Diċembru 2021 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolament (UE) Nru 1306/2013 (ĠU 2021, L 435, p. 187, rettifika fil-ĠU 2022, L 29, p. 45), kif ukoll mal-atti delegati u ta’ implimentazzjoni adottati skont dawn l-atti.
57
F’dan il-kuntest, minn qari flimkien tal-premessi 27, 97 u 110 kif ukoll tal-Artikoli 9 u 118 tar-Regolament 2021/2115 jirriżulta li l-proċedura ta’ approvazzjoni għandha l-għan li tiżgura l-konformità tal-PSPAK, adottati mill-Istati Membri sabiex jimplimentaw il-PAK fil-livell nazzjonali, mar-regoli tal-Unjoni, b’mod partikolari mal-għanijiet tal-PAK kif stabbiliti mill-Artikolu 39 TFUE u ppreċiżati minn dan ir-regolament.
58
Mid-dispożizzjonijiet preċedenti jirriżulta li l-Kummissjoni ngħatat setgħa ta’ implimentazzjoni sabiex tistħarreġ il-konformità ta’ kull proposta ta’ PSPAK mar-rekwiżiti stabbiliti fir-Regolament 2021/2115.
59
Għalhekk, il-kompetenza ta’ implimentazzjoni mogħtija lill-Kummissjoni mill-Artikolu 291 TFUE u mill-Artikolu 118 tar-Regolament 2021/2115 sabiex tadotta deċiżjoni ta’ approvazzjoni hija limitata għall-kontroll tal-konformità ta’ tip ta’ att partikolari, jiġifieri l-proposti ta’ PSPAK. Minħabba f’hekk, l-osservanza tal-limiti ta’ din il-kompetenza għandha tiġi eżaminata mhux biss skont l-għanijiet ġenerali essenzjali tal-imsemmi regolament, iżda wkoll skont ir-rekwiżiti kollha msemmija fl-Artikolu 118(4) tar-Regolament 2021/2115.
60
F’dan il-każ, fis-sottotaqsima 4.1 tal-Anness tad-deċiżjoni kkontestata, bi tweġiba għall-motiv ta’ eżami mill-ġdid ibbażat fuq in-nuqqas ta’ kompetenza sabiex tiġi adottata d-deċiżjoni ta’ approvazzjoni, il-Kummissjoni tfakkar li, konformement mal-Artikolu 13(2) TUE, kull istituzzjoni għandha taġixxi fil-limiti tal-kompetenzi mogħtija lilha mit-Trattati. Fil-fehma tagħha, il-kwistjoni dwar jekk att ġiex adottat mingħajr awtorizzazzjoni għandha tiġi evalwata skont il-bażi legali li tippermetti lil din l-istituzzjoni taġixxi, kemm jekk tkun impliċita jew espressa. Anki jekk jitqies li l-Kummissjoni taqbeż il-limiti tas-setgħat mogħtija lilha sabiex tadotta att ġuridiku partikolari, hija tibqa’ kompetenti sabiex tadottah minkejja l-illegalità mwettqa fl-eżerċizzju ta’ din il-kompetenza. Minħabba f’hekk, hija tqis li l-argumenti mressqa insostenn ta’ dan il-motiv huma infondati fil-kuntest ta’ kontestazzjoni bbażata fuq in-nuqqas ta’ osservanza tal-prinċipju ta’ attribuzzjoni tal-kompetenzi.
61
Fil-fatt, il-Kummissjoni tirrileva, fid-deċiżjoni kkontestata, li l-Artikolu 118(4) u (6) tar-Regolament 2021/2115 jagħtiha espliċitament il-kompetenza sabiex tapprova l-proposti ta’ PSPAK tal-Istati Membri. Hija tippreċiża li d-deċiżjonijiet ta’ approvazzjoni adottati fuq din il-bażi ma għandhomx l-għan li jemendaw jew li jikkompletaw l-att bażiku, jiġifieri l-imsemmi regolament, jew li jfasslu regoli ta’ implimentazzjoni. F’dan il-kuntest, hija tfakkar li l-PSPAK huma mfassla mill-Istati Membri, konformement mal-Artikolu 104 tal-imsemmi regolament, sabiex jimplimentaw l-appoġġ tal-Unjoni għat-twettiq tal-għanijiet speċifiċi li jinsabu fl-Artikolu 6(1) u (2) tiegħu, u għandhom jissodisfaw ir-rekwiżiti kollha stabbiliti f’dan ir-regolament.
62
Għalhekk, fid-deċiżjoni kkontestata, il-Kummissjoni tqis li hija għandha tivverifika jekk l-argumenti invokati insostenn tal-motiv ibbażat fuq in-nuqqas ta’ kompetenza tagħha sabiex tapprova l-PSPAK Franċiż jistabbilixxux l-eżistenza ta’ ksur tar-Regolament 2021/2115, tal-atti delegati jew tal-atti ta’ implimentazzjoni adottati b’applikazzjoni tiegħu li l-ksur allegat tagħhom għandu jiġi eżaminat skont l-Artikolu 10(1) tar-Regolament Aarhus peress li dawn jikkostitwixxu l-“liġi ambjentali” fis-sens tal-Artikolu 2(1)(f) tar-Regolament Aarhus.
63
Madankollu, għandu jiġi kkonstatat li l-ilment, invokat b’mod awtonomu mir-rikorrenti, li jgħid li l-Kummissjoni wettqet żball ta’ liġi meta qieset li att ta’ implimentazzjoni, bħad-deċiżjoni ta’ approvazzjoni, ma kellux josserva l-elementi essenzjali tal-att bażiku ma jikkostitwixxix kwistjoni li taqa’ taħt il-liġi ambjentali fis-sens tar-Regolament Aarhus. Għaldaqstant, anki jekk jitqies li huwa fondat, dan l-ilment ma jwassalx għall-konstatazzjoni ta’ ksur tal-liġi ambjentali fis-sens tar-Regolament Aarhus li jista’ jwassal għall-annullament tad-deċiżjoni kkontestata. Fil-fatt, kif irrilevat il-Kummissjoni, fil-kuntest ta’ eżami mill-ġdid intern, hija għandha teżamina t-talba biss sa fejn l-awtur ta’ din it-talba jsostni li l-att amministrattiv imsemmi jmur kontra l-liġi tal-ambjent. (ara, f’dan is-sens, is-sentenza tal‑14 ta’ Marzu 2018, TestBioTech vs Il-Kummissjoni, T‑33/16, EU:T:2018:135, punti 48, 68 u 78).
64
F’dan ir-rigward, għandu jitfakkar li ebda dispożizzjoni tat-Trattati ma timponi fuq il-qorti tal-Unjoni l-obbligu li teżamina, fi kwalunkwe każ, il-fondatezza tal-motivi jew tal-argumenti mqajma insostenn tat-talbiet imressqa quddiemha. Għall-kuntrarju, il-qorti tal-Unjoni tista’, b’mod partikolari, għal raġunijiet marbuta ma’ amministrazzjoni effikaċi tal-ġustizzja, tastjeni milli teżamina l-fondatezza tal-motivi li għandhom jiġu miċħuda bħala inammissibbli jew ineffettivi (ara, f’dan is-sens, is-sentenza tad‑29 ta’ Settembru 2022, HIM vs Il-Kummissjoni, C‑500/21 P, mhux ippubblikata, EU:C:2022:741, punti 72 u 73).
65
Peress li dan l-ilment invokat mir-rikorrenti huwa ineffettiv, ma hemmx lok li tiġi eżaminata l-fondatezza tiegħu.
66
Għaldaqstant, l-ewwel ilment tat-tieni parti għandu jiġi miċħud bħala ineffettiv.
b)
Fuq it-tieni lment, ibbażat fuq ir-rifjut tal-Kummissjoni li tqis l-għanijiet speċifiċi ambjentali u klimatiċi bħala elementi essenzjali tar-Regolament 2021/2115
67
Ir-rikorrenti jilmentaw li fid-deċiżjoni kkontestata l-Kummissjoni rrifjutat li tqis l-għanijiet speċifiċi ambjentali u klimatiċi bħala elementi essenzjali tar-Regolament 2021/2115 fis-sens tal-ġurisprudenza dwar l-Artikolu 291 TFUE.
68
Il-Kummissjoni, sostnuta mir-Repubblika Franċiża, tikkontesta l-argumenti tar-rikorrenti.
69
F’dan il-każ, fis-sottotaqsima 3.2 tal-Anness tad-deċiżjoni kkontestata, il-Kummissjoni tqis li l-għanijiet speċifiċi ambjentali u klimatiċi ma jikkostitwixxux elementi ċentrali tal-PAK. Fil-fehma tagħha, ma teżistix ġerarkija bejn l-għanijiet speċifiċi stabbiliti fl-Artikolu 6 tar-Regolament 2021/2115 li jirriżultaw mill-Artikolu 105 ta’ dan ir-regolament.
70
Barra minn hekk, skont is-Subtaqsima 3.3 tal-Anness tad-deċiżjoni kkontestata, l-approvazzjoni ta’ PSPAK għandha ssir hekk kif l-istrateġija ta’ intervent inkluża fih u l-elementi tagħha jkunu adegwati sabiex jintlaħqu l-għanijiet stabbiliti fir-Regolament 2021/2115 u li tkun kompatibbli ma’ dan l-istess regolament u mar-Regolament 2021/2116.
71
Għalhekk, peress li l-Kummissjoni ma wettqitx żball ta’ liġi meta qieset, fid-deċiżjoni kkontestata, li d-deċiżjoni ta’ approvazzjoni kellha tosserva r-rekwiżiti kollha stabbiliti mir-Regolament 2021/2115, inkluż l-Artikolu 118(4) tiegħu, u dawk li jirreferi għalihom dan l-artikolu, b’mod partikolari l-osservanza tal-għanijiet speċifiċi ambjentali u klimatiċi, ir-rifjut tagħha li tikklassifika l-imsemmija għanijiet ġenerali bħala essenzjali ma jaffettwax il-legalità tad-deċiżjoni kkontestata.
72
Għaldaqstant, it-tieni lment għandu jiġi miċħud bħala ineffettiv u, konsegwentement, it-tieni parti tal-ewwel motiv għandha tiġi miċħuda kollha kemm hi.
2.
Fuq l-ewwel parti tal-ewwel motiv, ibbażata fuq żbalji ta’ liġi dwar in-natura u l-portata tal-kontroll tal-Kummissjoni skont l-Artikolu 118(3) u (4) tar-Regolament 2021/2115
73
L-ewwel parti tal-ewwel motiv tinqasam f’żewġ ilmenti, ibbażati, minn naħa, fuq żball ta’ liġi fir-rigward tan-natura tal-kontroll eżerċitat mill-Kummissjoni fuq il-proposti ta’ PSPAK skont l-Artikolu 118(3) u (4) tar-Regolament 2021/2115 u, min-naħa l-oħra, fuq żball ta’ liġi dwar il-ksur mill-Kummissjoni tal-portata tal-kontroll tagħha fuq il-proposti ta’ PSPAK.
a)
Fuq l-ewwel ilment, ibbażat fuq l-iżball ta’ liġi f’dak li jirrigwarda n-natura tal-kontroll eżerċitat mill-Kummissjoni fuq il-proposti ta’ PSPAK skont l-Artikolu 118(3) u (4) tar-Regolament 2021/2115
74
Ir-rikorrenti jsostnu, essenzjalment, li l-kunsiderazzjonijiet ifformulati fit-Taqsima 3 tal-Anness tad-deċiżjoni kkontestata huma vvizzjati bi żball ta’ liġi f’dak li jirrigwarda n-natura tal-kontroll eżerċitat mill-Kummissjoni fuq il-proposti ta’ PSPAK skont l-Artikolu 118(3) u (4) tar-Regolament 2021/2115. Fil-fehma tagħhom, il-Kummissjoni tadotta interpretazzjoni eċċessivament restrittiva li tillimita ruħha għall-verifika tal-osservanza tal-kundizzjoni formali li tirrigwarda l-komunikazzjoni tal-informazzjoni kollha neċessarja dwar il-proposta ta’ PSPAK. L-awtonomija tal-Istati Membri fit-tfassil tal-istrateġija ta’ intervent tal-PSPAK tagħhom tibqa’ suġġetta għall-osservanza tal-qafas u tal-għanijiet stabbiliti minn dan ir-regolament.
75
Minn naħa, ir-rikorrenti jikkritikaw lill-Kummissjoni, fis-Subtaqsima 3.3 tal-Anness tad-deċiżjoni kkontestata, li wettqet żball ta’ liġi fir-rigward tan-natura tal-osservazzjonijiet indirizzati lir-Repubblika Franċiża skont l-Artikolu 118(3) tar-Regolament 2021/2115. Hija żnaturat il-portata ta’ dawn l-osservazzjonijiet billi mminimizzat il-punti ta’ nuqqas ta’ konformità mal-imsemmi regolament.
76
Min-naħa l-oħra, ir-rikorrenti jqisu li r-rwol ċentrali tal-Kummissjoni fil-fażi ta’ approvazzjoni tal-proposti ta’ PSPAK jirriżulta kemm mill-Artikolu 118(4) tar-Regolament 2021/2115 kif ukoll mill-istruttura ġenerali tal-imsemmi regolament. Fil-fehma tagħhom, dan l-artikolu, moqri flimkien mal-Artikolu 109(2) u mal-punt (c) tal-ewwel paragrafu tal-Artikolu 111 tal-istess regolament jeżiġi li jiġu ssodisfatti kundizzjonijiet sostantivi minn kull proposta ta’ PSPAK, b’mod partikolari l-Artikolu 9 tiegħu, u rekwiżiti oħra li jistabbilixxi dan ir-regolament. F’dan ir-rigward, huwa biss kontroll tal-issodisfar tal-kundizzjonijiet formali u sostantivi li jippermetti, minn naħa, li jiġi evalwat konkretament l-impatt tal-proposta ta’ PSPAK, li jsiru mistoqsijiet dwar l-ispjegazzjonijiet u l-għażliet tal-Istat Membru u li jiġu indikati l-eventwali inkompatibbiltajiet u n-nuqqasijiet persistenti u, min-naħa l-oħra, li tiġi ggarantita n-natura komuni tal-PAK billi jiġi evitat kull riskju ta’ rinazzjonalizzazzjoni.
77
Għalhekk, ir-rikorrenti jqisu li l-kontroll tal-kundizzjonijiet sostantivi fil-konfront tal-Kummissjoni għandu jkun ibbażat mhux biss fuq l-analiżijiet mistennija tal-Istati Membri skont ir-Regolament 2021/2115, iżda wkoll fuq l-għarfien tagħha stess u, jekk ikun il-każ, fuq ir-rapporti ta’ analiżi disponibbli dwar is-suġġett. Għalhekk, la l-kumplessità tas-suġġett u lanqas it-terminu għall-approvazzjoni ta’ kull proposta ma huma ta’ natura li jiġġustifikaw tnaqqis fil-livell ta’ kontroll eżerċitat fuq il-proposti ta’ PSPAK.
78
Fil-kuntest ta’ dan l-ilment, ir-rikorrenti jikkontestaw l-interpretazzjoni magħmula mill-Kummissjoni, fid-deċiżjoni kkontestata, tal-Artikolu 118(3) u (4) tar-Regolament 2021/2115.
79
Għandu jiġi eżaminat il-kuntest ġuridiku li jagħti lill-Kummissjoni tali setgħa ta’ approvazzjoni tal-proposti ta’ PSPAK qabel ma tiġi vverifikata l-eżistenza ta’ allegat żball ta’ liġi fir-risposta mogħtija għat-talba għal eżami mill-ġdid intern tar-rikorrenti fid-deċiżjoni kkontestata.
1) Fuq in-natura tal-kontroll eżerċitat skont l-Artikolu 118(3) u (4) tar-Regolament 2021/2115
80
Għandu jitfakkar li l-interpretazzjoni ta’ dispożizzjoni tad-dritt tal-Unjoni teħtieġ li jittieħdu inkunsiderazzjoni mhux biss il-kliem tagħha, iżda wkoll il-kuntest tagħha kif ukoll l-għanijiet u l-iskop tal-att li hija tagħmel parti minnu (ara, f’dan is-sens, is-sentenzi tal‑25 ta’ Ġunju 2020, A et (Eoliċi f’Aalter u f’Nevele), C‑24/19, EU:C:2020:503, punt 37, u tat‑3 ta’ Settembru 2024, Illumina u Grail vs Il-Kummissjoni, C‑611/22 P u C‑625/22 P, EU:C:2024:677, punti 126 u 127 u l-ġurisprudenza ċċitata).
81
L-Artikolu 118 tar-Regolament 2021/2115 jorganizza l-proċedura ta’ evalwazzjoni u ta’ approvazzjoni ta’ kull PSPAK propost. Il-paragrafu 1 tiegħu jipprevedi li kull Stat Membru għandu jissottometti lill-Kummissjoni proposta għal PSPAK.
82
L-Artikolu 118(2) tar-Regolament 2021/2115 jipprovdi li l-Kummissjoni għandha tivvaluta l-PSPAK propost fir-rigward tal-kompletezza tiegħu, il-konsistenza u l-koerenza tiegħu mal-prinċipji ġenerali tal-liġi tal-Unjoni, ma’ dan ir-Regolament u mal-atti delegati u ta’ implimentazzjoni adottati bis-saħħa tiegħu u mar-Regolament (UE) 2021/2116, il-kontribut effettiv tiegħu għall-kisba tal-objettivi speċifiċi stabbiliti fl-Artikolu 6(1) u (2) tar-Regolament 2021/2115 u l-impatt tiegħu fuq il-funzjonament xieraq tas-suq intern u d-distorsjoni tal-kompetizzjoni u fuq il-livell ta’ piż amministrattiv fuq il-benefiċjarji u fuq l-amministrazzjoni.
83
Skont l-ewwel subparagrafu tal-Artikolu 118(3) tar-Regolament 2021/2115, il-Kummissjoni tista’ tindirizza osservazzjonijiet lill-Istati Membri fi żmien tliet xhur mid-data tal-preżentazzjoni tal-proposta ta’ PSPAK. It-tieni subparagrafu tiegħu jipprovdi li l-Istat Membru għandu jipprovdilha l-informazzjoni addizzjonali kollha meħtieġa u, fejn xieraq, jirrevedi l-proposta ta’ PSPAK.
84
L-Artikolu 118(4) tar-Regolament 2021/2115 jistabbilixxi l-kriterji għall-approvazzjoni tal-proposti ta’ PSPAK. L-ewwel nett, l-informazzjoni neċessarja msemmija fl-Artikolu 118(3) tal-istess regolament għandha tkun ġiet ikkomunikata lill-Kummissjoni u, it-tieni nett, il-proposta ta’ PSPAK għandha tkun kompatibbli mal-Artikolu 9 u mar-rekwiżiti l-oħra stabbiliti fl-imsemmi regolament u fir-Regolament 2021/2116, kif ukoll mal-atti delegati u ta’ implimentazzjoni adottati b’applikazzjoni ta’ dawn l-atti. L-approvazzjoni għandha tkun ibbażata esklużivament fuq atti li huma legalment vinkolanti għall-Istati Membri.
85
Fl-ewwel lok, minn naħa, mill-formulazzjoni tal-Artikolu 118 tar-Regolament 2021/2115 jirriżulta li, skont il-paragrafu 3 tiegħu, l-osservazzjonijiet tal-Kummissjoni jistgħu jirrigwardaw mhux biss il-produzzjoni ta’ informazzjoni addizzjonali, iżda wkoll iwasslu għal reviżjoni tal-proposta ta’ PSPAK. L-użu tal-espressjoni “fejn xieraq” jimplika li l-ħtieġa li jsiru modifiki tiddependi min-natura ta’ dawn l-osservazzjonijiet. Għalhekk, l-osservazzjonijiet tal-Kummissjoni jistgħu jidentifikaw il-preżenza ta’ inkompatibbiltajiet bejn il-proposta ta’ PSPAK u r-rekwiżiti stabbiliti fl-Artikolu 118(4) tar-Regolament 2021/2115. Għalhekk, l-Istat Membru jkun obbligat jemendaha bil-ħsieb li jikseb l-approvazzjoni tal-Kummissjoni. Madankollu, dawn il-kummenti jista’ jkun fihom ukoll suġġerimenti dwar kif l-Istat Membru jista’ jtejjeb il-proposta tiegħu għal PSPAK, jew saħansitra mistoqsijiet dwar ċerti aspetti tiegħu, mingħajr ma jkun hemm bżonn ta’ xi reviżjoni.
86
Barra minn hekk, għandu jitfakkar li l-osservazzjonijiet tal-Kummissjoni dwar kull proposta ta’ PSPAK jikkostitwixxu biss miżura intermedjarja fil-kuntest tal-proċess ta’ tfassil tal-PSPAK. Fil-fatt, l-Artikolu 118(4) tar-Regolament 2021/2115 jipprevedi li l-approvazzjoni tirriżulta mill-eżami tal-proposta rriveduta ta’ PSPAK.
87
Min-naħa l-oħra, skont l-Artikolu 118(4) tar-Regolament 2021/2115, il-Kummissjoni teżerċita kontroll doppju fuq il-proposta ta’ PSPAC, jiġifieri, minn naħa, il-kompletezza tagħha fid-dawl tal-informazzjoni kollha neċessarja u, min-naħa l-oħra, il-kompatibbiltà tagħha ma’ rekwiżiti elenkati b’mod eżawrjenti bbażati fuq id-dritt tal-Unjoni.
88
Fit-tieni lok, l-interpretazzjoni kuntestwali tikkorrobora l-interpretazzjoni letterali msemmija fil-punti 83 sa 87 iktar ’il fuq.
89
Skont l-Artikolu 118 tar-Regolament 2021/2115, qabel kollox, il-Kummissjoni għandha twettaq evalwazzjoni ta’ kull proposta ta’ PSPAK fir-rigward ta’ lista limitattiva ta’ kriterji stabbiliti fil-paragrafu 2 tiegħu. Il-Kummissjoni għandha tivverifika l-kompletezza, il-konsistenza u l-koerenza tiegħu mal-prinċipji ġenerali tad-dritt tal-Unjoni, mal-imsemmi regolament u mal-atti delegati u ta’ implimentazzjoni adottati bis-saħħa tiegħu u mar-Regolament 2021/2116, il-kontribut effettiv tiegħu għall-kisba tal-objettivi speċifiċi stabbiliti fl-Artikolu 6(1) u (2) tar-Regolament 2021/2115 u l-impatt tiegħu fuq il-funzjonament xieraq tas-suq intern u d-distorsjoni tal-kompetizzjoni u fuq il-livell ta’ piż amministrattiv fuq il-benefiċjarji u fuq l-amministrazzjoni. It-tieni sentenza ta’ dan l-artikolu tippreċiża li l-evalwazzjoni tirrigwarda“b’mod partikolari” l-adegwatezza ta’ sensiela ta’ elementi li jifformaw dawn il-proposti. L-użu ta’ tali espressjoni jindika li din ma hijiex evalwazzjoni addizzjonali, iżda waħda mill-komponenti ta’ din il-fażi.
90
Sussegwentement, il-Kummissjoni tibda proċedura mal-Istat Membru li matulha hija tkun tista’ tifformula osservazzjonijiet skont l-Artikolu 118(3) tar-Regolament 2021/2115. Kif tfakkar fil-punti 83 u 85 iktar ’il fuq, l-imsemmi artikolu jippreċiża li l-kontenut ta’ dawn l-osservazzjonijiet jiddependi mir-riżultati tal-evalwazzjoni ta’ kull proposta ta’ PSPAK li l-Kummissjoni kellha twettaq minn qabel. Ma huwiex previst li dawn huma limitati biss għall-problemi ta’ kompatibbiltà mal-imsemmi regolament. Dan l-artikolu jistabbilixxi wkoll il-konsegwenzi potenzjali li għandhom jinsiltu mill-imsemmija osservazzjonijiet.
91
Fl-aħħar nett, wara djalogu mal-Istat Membru, il-Kummissjoni għandha tadotta deċiżjoni ta’ implimentazzjoni dwar l-approvazzjoni tal-proposta ta’ PSPAK, eventwalment emendata wara l-osservazzjonijiet tagħha, bil-kundizzjoni li din tal-aħħar tkun kompatibbli mar-rekwiżiti stabbiliti fil-leġiżlazzjoni tal-Unjoni msemmija fl-Artikolu 118(4) tar-Regolament 2021/2115. F’dan il-kuntest, għandu jiġi rrilevat li l-Artikolu 118(5) tal-imsemmi regolament jippreċiża li l-approvazzjoni għandha ssir mhux iktar tard minn sitt xhur wara s-sottomissjoni tal-proposta ta’ PSPAK mill-Istat Membru kkonċernat u li din la tirrigwarda l-informazzjoni li tinsab fl-Artikolu 113(c) tiegħu u lanqas dik li tinsab fl-Annessi I sa IV tal-proposta ta’ PSPAC imsemmija fl-Artikolu 107(2)(a) sa (d) tiegħu, u li tinkludi rispettivament l-evalwazzjoni ex ante, inkluża l-evalwazzjoni ambjentali strateġika, l-analiżi tas-sitwazzjoni mill-perspettiva tal-punti b’saħħithom, tad-dgħufijiet, tal-opportunitajiet u tat-theddid (iktar ’il quddiem l-“analiżi SWOT”), il-konsultazzjoni tal-imsieħba u l-għajnuna speċifika għall-qoton skont l-Artikolu 115(1) sa (4) tal-istess regolament.
92
Barra minn hekk, l-Artikolu 1(2) tar-Regolament 2021/2115 ifakkar li l-Kummissjoni għandha tapprova l-PSPAK u li l-Istati Membri għandhom ifassluhom.
93
Fir-rigward tar-rwol tal-Istati Membri, skont l-Artikolu 104(1) tar-Regolament 2021/2115, huma għandhom jistabbilixxu PSPAK sabiex jimplimentaw l-għajnuna tal-Unjoni ffinanzjata mill-Fond Agrikolu Ewropew ta’ Garanzija (FAEG) u mill-Fond Agrikolu Ewropew għall-Iżvilupp Rurali (FAEŻR).
94
F’dan ir-rigward, skont l-Artikolu 8 tar-Regolament 2021/2115, l-Istati Membri għandhom ifittxu li jilħqu l-għanijiet stabbiliti fl-Artikoli 5 u 6 tal-imsemmi regolament billi jippreċiżaw l-interventi bbażati fuq it-tipi ta’ interventi previsti mill-imsemmi regolament konformement mal-evalwazzjoni tal-ħtiġijiet tagħhom u mar-rekwiżiti komuni previsti mill-istess regolament.
95
F’dan il-kuntest, l-Artikoli 9 sa 84 tar-Regolament 2021/2115 jiddeterminaw it-tipi ta’ intervent kif ukoll ir-rekwiżiti komuni li għandhom jiġu applikati mill-Istati Membri sabiex tiġi ggarantita n-natura komuni tal-PAK. L-Artikoli 107 sa 115 tal-imsemmi regolament jistabbilixxu rekwiżiti fil-qasam tal-kontenut tal-PSPAK. Dawn huma dokumenti ta’ gwida dwar l-istrateġija adottata minn kull Stat Membru għall-implimentazzjoni tal-PAK.
96
Fir-rigward tal-Kummissjoni, l-ewwel nett, kif jirriżulta b’mod partikolari mill-Artikolu 152 tar-Regolament 2021/2115, hija tadotta d-diversi atti ddelegati neċessarji għall-implimentazzjoni ta’ dan ir-regolament. It-tieni nett, hija responsabbli għall-adozzjoni ta’ atti ta’ implimentazzjoni kif jirriżulta mill-Artikolu 11(2), mill-Artikolu 37(6), mill-Artikolu 38(6), mill-Artikolu 59(8), mill-Artikolu 117, mill-Artikolu 123(5), mill-Artikolu 126(5), mill-Artikolu 133, mill-Artikolu 134(14), mill-Artikolu 143(4), mill-Artikolu 148 u mill-Artikolu 150(3) tal-imsemmi regolament. It-tielet nett, skont l-Artikoli 120 sa 143 tal-istess regolament, il-Kummissjoni għandha tiżgura l-monitoraġġ u l-evalwazzjoni tal-implimentazzjoni tal-PSPAK kif approvati mill-Istati Membri.
97
Għalhekk, mir-Regolament 2021/2115 jirriżulta tqassim tal-kompiti bejn l-Istati Membri u l-Kummissjoni li jiffavorixxi sussidjarjetà ikbar fi ħdan qafas komuni li għandu jiżgura l-allinjament tal-għażliet magħmula fil-livell nazzjonali mal-prijoritajiet u mal-għanijiet tal-Unjoni.
98
Fit-tielet lok, l-interpretazzjoni teleoloġika tikkorrobora l-interpretazzjoni letterali u kuntestwali msemmija fil-punti 83 sa 97 iktar ’il fuq.
99
F’dan ir-rigward, għandu qabel kollox jitfakkar li, skont l-Artikolu 4(2) TFUE, il-kompetenzi kondiviżi bejn l-Unjoni u l-Istati Membri japplikaw, b’mod partikolari, fil-qasam tal-agrikoltura.
100
Barra minn hekk, l-Artikolu 5 tar-Regolament 2021/2115 ifakkar li l-għanijiet tal-PAK għandhom jintlaħqu fl-osservanza tal-prinċipju ta’ sussidjarjetà.
101
F’dan il-kuntest, skont il-premessa 3 tar-Regolament 2021/2115, il-mod ta’ ġestjoni tal-PAK issa jsegwi approċċ ġdid bbażat fuq l-idea li l-Unjoni għandha tistabbilixxi l-parametri essenzjali tal-politika, filwaqt li l-Istati Membri għandhom jassumu sehem ikbar ta’ responsabbiltà fil-mod li bih huma jwettqu dawn l-għanijiet u jilħqu l-miri. Għalhekk, sussidjarjetà ikbar tippermetti li jittieħdu inkunsiderazzjoni aħjar il-kundizzjonijiet u l-ħtiġijiet lokali kif ukoll in-natura partikolari tal-attività agrikola. F’dan ir-rigward, mill-premessi 27, 96 u 97 tal-imsemmi regolament jirriżulta li dan jorganizza trasferiment ta’ responsabbiltà lejn l-Istati Membri.
102
Għaldaqstant, il-metodu l-ġdid ta’ ġestjoni tal-PAK stabbilit mil-leġiżlatur tal-Unjoni huwa bbażat fuq sistema ta’ kollaborazzjoni li tħalli lill-Istati Membri marġni ta’ manuvra sabiex jadattaw l-interventi għan-neċessitajiet u għall-bżonnijiet speċifiċi tal-agrikoltura nazzjonali tagħhom filwaqt li tipprevedi kontroll mill-Unjoni sabiex tiġi żgurata l-kompatibbiltà tagħha mal-PAK (digriet tas‑17 ta’ Ottubru 2024, Complejo Agrícola Las Lomas vs Il-Kummissjoni, T‑729/22, EU:T:2024:711, punt 70).
103
Mill-elementi kollha mfakkra preċedentement jirriżulta li, minn naħa, l-osservazzjonijiet ifformulati mill-Kummissjoni skont l-Artikolu 118(3) tar-Regolament 2021/2115 ma humiex ta’ natura vinkolanti fihom infushom, iżda li l-kontenut tagħhom għandu jwassal lill-Istat Membru awtur tal-proposta ta’ PSPAK jagħmel emendi fiha jekk dawn jiżvelaw il-preżenza ta’ inkompatibbiltajiet mar-rekwiżiti stabbiliti fl-Artikolu 118(4) tal-imsemmi regolament li jikkostitwixxu ostakoli għall-approvazzjoni tal-imsemmi pjan u, min-naħa l-oħra, skont din l-istess dispożizzjoni, il-Kummissjoni għandha tiżgura stħarriġ tal-kompatibbiltà tal-proposti ta’ PSPAK mar-rekwiżiti stabbiliti fil-leġiżlazzjoni tal-Unjoni msemmija fl-imsemmi paragrafu.
2) Fuq l-interpretazzjoni tal-Kummissjoni fid-deċiżjoni kkontestata
104
Fis-Subtaqsima 3.3 tal-Anness tad-deċiżjoni kkontestata, il-Kummissjoni tfakkar, qabel kollox, li l-approvazzjoni ta’ kull proposta ta’ PSPAK tinkludi tliet stadji, jiġifieri l-evalwazzjoni, imbagħad il-formulazzjoni ta’ osservazzjonijiet u, fl-aħħar nett, l-approvazzjoni. Fil-fehma tagħha, l-Artikolu 118(2) u (4) tar-Regolament 2021/2115 jobbligaha tapprova proposta ta’ PSPAK peress li huwa stabbilit li l-istrateġija ta’ intervent tagħha u l-elementi tagħha huma adegwati sabiex jintlaħqu l-għanijiet stabbiliti f’din il-proposta u li hija kompatibbli ma’ dan l-istess regolament u mar-Regolament 2021/2116. Hija tippreċiża li l-approvazzjoni hija bbażata biss fuq elementi legalment vinkolanti għall-Istati Membri.
105
Barra minn hekk, il-Kummissjoni tfakkar li, fir-rigward tal-osservazzjonijiet indirizzati lill-Istati Membri skont l-Artikolu 118(3) tar-Regolament 2021/2115, dawn jikkostitwixxu stadju intermedju fil-proċess ta’ approvazzjoni tal-PSPAK, li jista’ jiġi segwit minn skambji oħra mal-Istati Membri dwar aspetti speċifiċi tal-proposti tagħhom ta’ PSPAK. Fil-fehma tagħha, skont id-diffikultajiet identifikati matul l-evalwazzjoni, l-ewwel nett, l-osservazzjonijiet tagħha jistgħu jistiednu jew jitolbu lill-Istat Membru jirrettifika ċerti elementi tal-proposta ta’ PSPAK, li jistgħu ma jkunux kompatibbli mal-Artikolu 9 tal-imsemmi regolament, ma’ oħrajn mir-rekwiżiti tiegħu jew mar-Regolament 2021/2116. It-tieni nett, dawn il-kummenti jista’ jkun fihom stediniet jew suġġerimenti dwar kif tista’ tittejjeb il-koerenza tal-interventi, il-livell ta’ ambizzjoni tal-PSPAK kollu kemm hu, fir-rigward tal-objettivi speċifiċi ambjentali u klimatiċi, jew l-ambizzjoni tal-miri speċifiċi, it-tfassil tal-interventi, il-koerenza tagħhom, kif ukoll suġġerimenti dwar kif għandu jitnaqqas il-piż amministrattiv meta jiġi implimentat dak il-pjan. It-tielet nett, dawn il-kummenti jistgħu jkopru elementi tal-proposta tal-PSPAK li ma humiex ċari, li ma humiex kompluti, li ma għandhomx dettalji, li jqajmu dubji jew li jistgħu jibbenefikaw minn spjegazzjoni jew titjib addizzjonali, anki jekk dawn huma elementi li l-Istati Membri huma liberi li jagħżlu jew li ifasslu huma stess.
106
Għalhekk, il-Kummissjoni tqis li t-tweġiba ta’ Stat Membru għall-osservazzjonijiet tagħha tista’ tvarja skont il-kontenut tagħhom u ma twassalx b’mod sistematiku għal emenda tal-proposta tal-PSPAK, peress li kjarifika jew spjegazzjoni addizzjonali tista’ tkun biżżejjed.
107
F’dak li jirrigwarda b’mod iktar speċifiku r-rekwiżit ta’ adegwatezza, il-Kummissjoni tippreċiża li dan huwa ssodisfatt meta l-istrateġija ta’ intervent proposta tkun allinjata mal-analiżi SWOT u d-definizzjoni tal-ħtiġijiet, meta l-arkitettura ambjentali u klimatika tagħha tkun koerenti mal-għanijiet nazzjonali bbażati fuq il-leġiżlazzjoni tal-Unjoni elenkati fl-Anness XIII tar-Regolament 2021/2115 u tista’ tikkontribwixxi għaliha u meta l-istrateġija ta’ intervent, fl-intier tagħha, tkun intiża biex tikkontribwixxi b’mod effettiv għall-għanijiet speċifiċi ddefiniti fl-imsemmi regolament u tista’ tikkontribwixxi għalihom.
108
Sussegwentement, il-Kummissjoni tinsisti fuq il-fatt li, minn naħa, ir-Regolament 2021/2115 jafda ċerti kompiti u deċiżjonijiet esklużivament jew prinċipalment lill-Istati Membri, b’mod partikolari l-Artikolu 115(2) u l-Artikolu 103 tiegħu, jew jeskludi elementi tal-proċedura ta’ approvazzjoni, bħall-Artikolu 113(c) u l-Artikolu 118(5) tiegħu. Min-naħa l-oħra, skont il-Kummissjoni, dan ir-regolament jillimita l-portata tal-eżami tiegħu fir-rigward ta’ ċerti elementi tal-proposti ta’ PSPAK, b’mod partikolari meta ċerti proċeduri stabbiliti jiġu segwiti jew meta l-element ikkunsidrat ikun ġie kkonċepit jew ikkalkolat bl-użu tal-metodi stabbiliti minnha.
109
Fl-aħħar nett, il-Kummissjoni tqis li r-Regolament 2021/2115 la jawtorizzaha tippreskrivi lill-Istati Membri kif ċerti interventi jew elementi tal-imsemmi regolament għandhom jiġu implimentati fid-dettall, la livell ta’ ambizzjoni minimu f’dak li jirrigwarda l-għanijiet imfittxija jew l-indikaturi tal-impatt, u lanqas li tistabbilixxi l-modalitajiet iddettaljati tal-implimentazzjoni tar-rekwiżiti fil-qasam tal-kundizzjonalità. Fil-fehma tagħha, konformement mal-qafas regolatorju l-ġdid li joffri flessibbiltà ikbar lill-Istati Membri, tali standard ta’ kontroll jirriżulta mil-limiti li jimponilha dan ir-regolament fil-proċess ta’ approvazzjoni tal-proposti ta’ PSPAK u ta’ tqassim tal-kompiti bejnha u bejn l-Istati Membri fil-preparazzjoni, fl-evalwazzjoni u fl-approvazzjoni ta’ dawn il-proposti.
110
Għaldaqstant, il-Kummissjoni ma wettqet ebda żball ta’ liġi fir-rigward tal-interpretazzjoni tal-Artikolu 118(4) tar-Regolament 2021/2115 meta kkonstatat li r-rwol tagħha fil-kuntest tal-evalwazzjoni u tal-approvazzjoni ta’ kull proposta ta’ PSPAK kien limitat biex tiżgura ruħha mill-kompatibbiltà tagħhom ma’ lista ta’ rekwiżiti bbażati fuq id-dritt tal-Unjoni, b’mod partikolari billi evalwat il-kontribuzzjoni tal-imsemmija proposta għall-għanijiet ta’ din il-leġiżlazzjoni.
111
L-argumenti mressqa mir-rikorrenti ma humiex tali li jpoġġu indiskussjoni tali konstatazzjoni.
112
L-ewwel nett, mid-deċiżjoni kkontestata ma jirriżultax li l-Kummissjoni tqis li l-kontroll tagħha huwa limitat għas-sodisfazzjon ta’ kundizzjoni formali, iżda għal numru ta’ rekwiżiti speċifiċi, kif jirriżulta mill-elementi mfakkra fil-punti 104 u 107 iktar ’il fuq.
113
It-tieni, fir-rigward tal-argument ibbażat fuq l-obbligu tal-Kummissjoni li tibbaża ruħha, waqt l-eżami tal-proposti ta’ PSPAK, mhux biss fuq l-analiżi mistennija tal-Istati Membri skont ir-Regolament 2021/2115, iżda wkoll fuq l-għarfien tagħha stess u, jekk ikun il-każ, fuq rapporti esterni, għandu jitfakkar li l-imsemmi regolament jorganizza tqassim speċifiku tar-rwoli bejn il-Kummissjoni u l-Istati Membri fil-qasam tal-analiżi fattwali.
114
F’dan ir-rigward, il-mudell il-ġdid ta’ implimentazzjoni tal-PAK, kif jirriżulta mir-Regolament 2021/2115, b’mod partikolari mill-premessi 99 u 100 tiegħu, jenfasizza l-importanza tal-analiżi minn qabel tas-sitwazzjoni nazzjonali u l-identifikazzjoni tal-ħtiġijiet nazzjonali speċifiċi sabiex jitfasslu l-PSPAK. Skont dan ir-Regolament, tali proċess għandu jippromwovi sussidjarjetà ikbar fi ħdan qafas komuni tal-Unjoni.
115
Għal dan l-għan, ir-Regolament 2021/2115 jafda lill-Istati Membri bit-twettiq tal-analiżijiet tal-kuntest agrikolu, kemm fil-livell nazzjonali kif ukoll f’dak reġjonali. L-ewwel waħda minn dawn l-analiżijiet, prevista mill-Artikolu 108 tal-imsemmi regolament, tirrigwarda l-evalwazzjoni tal-bżonnijiet, it-tieni waħda, skont l-Artikolu 115(2) tal-istess regolament, hija l-analiżi SWOT u, it-tielet waħda, stabbilita fl-Artikolu 139 ta’ dan ir-regolament, imsejħa analiżi ex ante, hija intiża biex tevalwa l-impatt tal-proposta ta’ PSPAK skont diversi kriterji, fosthom il-kontribut tagħha għat-twettiq tal-għanijiet speċifiċi.
116
Barra minn hekk, it-tieni subparagrafu tal-Artikolu 118(5) tar-Regolament 2021/2115 jipprevedi b’mod partikolari li l-approvazzjoni ma tirrigwardax l-informazzjoni mfakkra fil-punt 115 iktar ’il fuq.
117
B’hekk, il-proċedura ta’ approvazzjoni ma tobbligax li l-Kummissjoni tadotta bħala tagħha l-analiżi mwettqa mill-Istati Membri u mfakkra fil-punt 115 iktar ’il fuq, u lanqas li tikkompletahom b’analiżi oħra.
118
F’dan il-każ, il-Kummissjoni ma wettqitx żball ta’ liġi fid-deċiżjoni kkontestata, b’mod partikolari fis-Subtaqsima 3.3 tal-anness tagħha, meta fakkret li r-Regolament 2021/2115 ma kienx jagħtiha, għall-finijiet tal-evalwazzjoni tal-proposti ta’ PSPAK, setgħat ta’ investigazzjoni li kienu jippermettulha twettaq l-investigazzjonijiet tagħha stess jew anki verifiki u kontrolli tal-informazzjoni li fuqhom kienu bbażati dawn il-proposti. Bl-istess mod, is-sempliċi konstatazzjoni magħmula mill-Kummissjoni, fl-istess subtaqsima tal-anness tad-deċiżjoni kkontestata, li tgħid li minbarra din l-informazzjoni, hija tista’ tuża, għall-evalwazzjoni tal-proposti ta’ PSPAK, informazzjoni oħra li hija diġà għandha ma jikkostitwixxix żball ta’ liġi fir-rigward tan-natura tal-istħarriġ previst mill-Artikolu 118(4) tal-imsemmi regolament.
119
It-tielet nett, mir-risposta tal-Kummissjoni fis-Subtaqsima 3.3 tal-Anness tad-deċiżjoni kkontestata ma jirriżultax li hija qieset li l-intensità tal-istħarriġ tagħha fuq il-proposti ta’ PSPAK fil-kuntest tal-proċedura ta’ approvazzjoni kienet tonqos minħabba l-kumplessità tas-suġġett u tat-terminu ta’ sitt xhur li fih hija kellha tapprovahom wara s-sottomissjoni tagħhom, konformement mal-ewwel subparagrafu tal-Artikolu 118(5) tar-Regolament 2021/2115.
120
Fil-fatt, fid-deċiżjoni kkontestata, il-Kummissjoni tfakkar biss il-limiti tal-kontroll tagħha, kif jirriżulta mill-Artikolu 118(2) u (4) tar-Regolament 2021/2115, billi tenfasizza li t-tfassil tal-PSPAK huwa bbażat fuq analiżi prospettiva fuq perijodu ta’ mill-inqas ħames snin, li jimplika livell kunsiderevoli ta’ inċertezza dwar l-iżviluppi futuri li jaffettwaw il-qasam agrikolu.
121
Konsegwentement, mill-elementi kollha preċedenti jirriżulta li l-Kummissjoni ma wettqet ebda żball ta’ liġi fid-deċiżjoni kkontestata meta fakkret il-karatteristiċi speċifiċi tal-proċedura ta’ approvazzjoni tal-proposti ta’ PSPAK skont l-Artikolu 118(3) u (4) tar-Regolament 2021/2115.
122
Għaldaqstant, l-ewwel ilment tal-ewwel parti għandu jiġi miċħud bħala infondat.
b)
Fuq it-tieni lment, ibbażat fuq l-iżball ta’ liġi dwar il-portata tal-kontroll eżerċitat fuq l-istrateġija ta’ intervent mill-Kummissjoni skont l-Artikolu 118(4) tar-Regolament 2021/2115
123
Ir-rikorrenti jsostnu li d-deċiżjoni kkontestata hija vvizzjata bi żball ta’ liġi fir-rigward tal-portata tal-istħarriġ li l-Kummissjoni għandha teżerċita skont l-Artikolu 118(2) u (4) tar-Regolament 2021/2115. Fil-fehma tagħhom, il-Kummissjoni ma għandhiex tillimita ruħha għal kontroll globali tal-istrateġija ta’ intervent u tal-kontribuzzjoni globali tal-proposta tal-PSPAK Franċiża b’rabta mal-għanijiet speċifiċi, iżda għandha tanalizza l-effikaċja tal-miżuri inklużi fl-imsemmi PSPAK sabiex tikkontribwixxi għat-twettiq tagħhom.
124
Ir-rikorrenti jqisu li l-Kummissjoni għandha tevalwa, minn naħa, il-kontribuzzjoni effettiva tal-istrateġija ta’ intervent, jiġifieri l-kapaċità tagħha li tipproduċi r-riżultati mixtieqa jew mitluba, u, min-naħa l-oħra, il-kontribuzzjoni koerenti tal-arkitettura ambjentali għall-miri nazzjonali fit-tul relatati mal-għanijiet ambjentali u klimatiċi, jiġifieri l-kontribut ta’ din l-arkitettura għat-twettiq ta’ dawn il-valuri skont l-importanza tal-PSPAK sabiex dawn jintlaħqu fis-settur agrikolu. Għal dan l-għan, ikun meħtieġ li jiġu eżaminati l-miżuri ewlenin stabbiliti fil-PSPAK Franċiż biex jiġu indirizzati l-ħtiġijiet prijoritarji u jintlaħqu l-objettivi ambjentali u klimatiċi speċifiċi jew l-imsemmija miri nazzjonali fit-tul.
125
Il-Kummissjoni, sostnuta mir-Repubblika Franċiża, tikkontesta l-argumenti tar-rikorrenti.
126
Skont l-Artikolu 118(2) tar-Regolament 2021/2115, imfakkar fil-punt 89 iktar ’il fuq, il-Kummissjoni għandha tevalwa, b’mod partikolari, il-kontribuzzjoni effettiva tal-proposta ta’ PSPAK għat-twettiq tal-għanijiet speċifiċi stabbiliti fl-Artikolu 6(1) u (2) tal-imsemmi regolament. Din il-valutazzjoni għandha tindirizza “b’mod partikolari” l-adegwatezza ta’ sensiela ta’ elementi li jiffurmaw il-proposta tal-PSPAK.
127
Il-proċedura ta’ approvazzjoni tipprevedi li l-Kummissjoni għandha tiżgura ruħha mill-kapaċità tal-istrateġija ta’ intervent li tinsab fil-proposta ta’ PSPAK li tipproduċi effetti konkreti u kkoordinati bl-għan li jintlaħqu l-għanijiet speċifiċi stabbiliti mill-Artikolu 6(1) u (2) tar-Regolament 2021/2115.
128
F’dan ir-rigward, l-Artikolu 109 tar-Regolament 2021/2115 dwar l-istrateġija ta’ intervent jippreċiża li hija għandha tiddeskrivi, b’mod partikolari, kif l-interventi jippermettu li jintlaħqu l-miri, inklużi dawk stabbiliti għall-għanijiet speċifiċi ambjentali u klimatiċi, u b’liema mod huma koerenti u kompatibbli bejniethom. L-istess japplika għall-allokazzjoni tar-riżorsi finanzjarji li għandha tkun iġġustifikata u xierqa sabiex jintlaħqu l-imsemmija miri. Barra minn hekk, l-Artikolu 109(2)(a) tal-istess regolament iżid li din l-istrateġija ta’ intervent għandha turi l-koerenza tagħha u l-komplementarjetà tal-interventi marbuta mal-għanijiet speċifiċi billi tipprovdi, b’mod partikolari, ħarsa ġenerali tal-arkitettura ambjentali u klimatika li tiddeskrivi l-mod kif kull standard relatat mal-kundizzjonijiet agrikoli u ambjentali tajba (iktar ’il quddiem il-“KAAT”) huwa implimentat, il-kontribuzzjoni ġenerali tal-kundizzjonalità sabiex jintlaħqu l-għanijiet speċifiċi ambjentali u klimatiċi, il-komplementarjetà bejn diversi forom ta’ għajnuna intiżi għall-istess għanijiet speċifiċi, il-mod li bih tintlaħaq il-kontribuzzjoni globali superjuri msemmija fl-Artikolu 105 tal-imsemmi regolament u l-mod kif din l-arkitettura ambjentali u klimatika hija intiża biex tikkontribwixxi b’mod koerenti għat-twettiq tal-miri nazzjonali fit-tul.
129
Fir-rigward tal-ambizzjonijiet miżjuda dwar l-għanijiet speċifiċi ambjentali u klimatiċi, l-Artikolu 105 tar-Regolament 2021/2115 jipprevedi li l-Istati Membri għandhom jagħmlu ħilithom sabiex jagħtu kontribuzzjoni globali għat-twettiq tagħhom li hija ogħla minn dik magħmula sabiex jintlaħaq l-għan stabbilit mil-leġiżlazzjoni preċedenti matul il-perijodu 2014‑2020. Huwa jżid li l-PSPAK jispjegaw kif beħsiebhom jagħtu tali kontribuzzjoni globali ogħla.
130
Barra minn hekk, għandu jitfakkar li l-mudell ġdid ta’ implimentazzjoni li fuqu huwa bbażat ir-Regolament 2021/2115 huwa intiż biex jiffavorixxi sussidjarjetà ikbar billi jagħti lill-Istati Membri marġni ta’ diskrezzjoni addizzjonali fl-arranġament partikolari tal-interventi li jinsabu f’kull PSPAK.
131
Għal dan l-għan, ir-Regolament 2021/2115 jistabbilixxi l-parametri essenzjali għall-implimentazzjoni tal-PAK, jiġifieri l-għanijiet tal-Unjoni, it-tipi ta’ interventi u r-rekwiżiti komuni li l-Kummissjoni tiżgura l-osservanza tagħhom fil-kuntest tal-proċedura ta’ approvazzjoni prevista mill-Artikolu 118 tal-imsemmi regolament.
132
F’dan il-kuntest, ir-Regolament 2021/2115 ma jinkludix mekkaniżmu ta’ aġġustament la tal-interventi fi ħdan l-istrateġija ta’ intervent f’dak li jirrigwarda l-kontribuzzjoni tagħhom sabiex jintlaħqu l-għanijiet speċifiċi ambjentali u klimatiċi, u lanqas il-parteċipazzjoni tal-PSPAK fit-twettiq tal-miri nazzjonali fit-tul relatati mal-għanijiet ambjentali u klimatiċi.
133
Għalhekk, ir-Regolament 2021/2115 jeżiġi li kull Stat Membru jfassal PSPAK li jipprovdi kontribuzzjoni effettiva għat-twettiq tal-għanijiet speċifiċi stabbiliti fl-Artikolu 6(1) u (2) tal-imsemmi regolament li t-twettiq tiegħu jitkejjel permezz ta’ indikaturi u miri.
134
Madankollu, ir-Regolament 2021/2115 ma jimponix fuq l-Istati Membri obbligu ta’ riżultat fl-implimentazzjoni tal-PAK, iżda obbligu ta’ mezzi. Fil-fatt, il-formulazzjoni tal-għanijiet ġenerali u speċifiċi tikkonferma li l-Istati Membri ma humiex obbligati jiksbu riżultat speċifiku u kkwantifikat b’mod preċiż. F’dan ir-rigward, l-Artikolu 5(b) tal-imsemmi regolament jipprovdi li l-għajnuna tal-FAEG u tal-FAEŻR għandha tikkontribwixxi għall-kisba ta’ diversi għanijiet ġenerali, b’mod partikolari dak li “jappoġġa u jsaħħaħ il-ħarsien tal-ambjent”. Għalhekk, fir-rigward tal-għanijiet speċifiċi ambjentali u klimatiċi, l-Artikolu 6(2)(d) sa (f) tal-istess regolament jippreċiża li l-għajnuna hija intiża għall-“kontribuzzjoni għall-mitigazzjoni u l-adattament għat-tibdil fil-klima”, għat-“trawwim tal-iżvilupp sostenibbli u l-ġestjoni effiċjenti tar-riżorsi naturali” u għall-“kontribuzzjoni għall-waqfien u t-treġġigħ lura tat-telf tal-bijodiversità, it-tisħiħ tas-servizzi tal-ekosistema u l-preservazzjoni tal-ħabitats u l-pajsaġġi”.
135
Għaldaqstant, il-Kummissjoni għandha tevalwa, skont approċċ globali, fil-kuntest tal-kontroll tal-kompatibbiltà tagħha, il-kontribuzzjoni effettiva tal-proposta ta’ PSPAK għat-twettiq tal-għanijiet ġenerali u speċifiċi billi teżamina l-istrateġija ta’ intervent fid-dawl kemm tal-livell ta’ ambizzjoni tagħha kif ukoll tal-kapaċità tagħha li tipproduċi l-effetti mistennija sabiex tissodisfa l-obbligu ta’ mezzi fuq l-Istati Membri, inklużi l-għanijiet speċifiċi ambjentali u klimatiċi.
136
F’dan il-każ, fis-Subtaqsima 3.2 tal-Anness tad-deċiżjoni kkontestata, il-Kummissjoni tispjega li r-rwol tagħha jikkonsisti, fl-evalwazzjoni prevista fl-Artikolu 118(2) tar-Regolament 2021/2115, fil-verifika ta’ jekk l-informazzjoni u l-ġustifikazzjonijiet ipprovduti mill-Istat Membru humiex kompleti, jekk dawn jispjegawx b’mod ċar, koerenti, loġiku, konċiż u kredibbli l-funzjonament tal-istrateġija ta’ intervent u tal-interventi, il-kontribuzzjoni effettiva tagħhom għall-għanijiet speċifiċi ambjentali u klimatiċi, il-koerenza tagħhom ma’ interventi oħra li jikkontribwixxu għall-għanijiet speċifiċi u l-konformità ta’ kull intervent mar-rekwiżiti ġenerali u speċifiċi tal-imsemmi regolament li huma applikabbli għalih. Il-Kummissjoni tippreċiża, fir-rigward tal-arkitettura ambjentali u klimatika, li hija tivverifika l-konformità tagħha mar-rekwiżiti tal-Artikolu 109(2)(a) tal-imsemmi regolament, inkluż il-kontribut u l-koerenza tagħha mal-miri nazzjonali fit-tul.
137
Barra minn hekk, il-Kummissjoni, fis-Subtaqsima 3.3 tal-Anness tad-deċiżjoni kkontestata, imfakkra fil-punti 104 u 107 iktar ’il fuq, tikkonferma li hija għandha tivverifika fil-kuntest tal-proċedura ta’ approvazzjoni kemm il-kontribuzzjoni effettiva tal-istrateġija ta’ intervent tal-PSPAK u tal-elementi li jifformawh għall-għanijiet ġenerali u speċifiċi, kif ukoll il-kompatibbiltà tal-imsemmi pjan mar-rekwiżiti tad-dritt tal-Unjoni elenkati b’mod eżawrjenti fl-Artikolu 118(4) tar-Regolament 2021/2115. Hija tieħu ħsieb tippreċiża li din hija tabilħaqq kwistjoni li jiġi żgurat li l-Istati Membri jissodisfaw l-obbligi ta’ mezzi imposti fuqhom minn dan ir-regolament.
138
Mid-deċiżjoni kkontestata ma jirriżultax li l-Kummissjoni qieset li, fil-kuntest tal-proċedura ta’ approvazzjoni tal-PSPAK Franċiż, hija kellha tillimita ruħha għal evalwazzjoni globali tal-imsemmi pjan mingħajr ma tivverifika l-miżuri li kien fih. Għall-kuntrarju, mid-deċiżjoni kkontestata jirriżulta li l-Kummissjoni tqis li l-kontroll tagħha għandu jirrigwarda l-elementi kollha li jifformaw il-proposta ta’ PSPAK peress li hija obbligata tevalwa mhux biss l-effetti individwali tal-miżuri, iżda wkoll l-effetti kkoordinati tagħhom.
139
Minn dan isegwi li t-tieni lment tal-ewwel parti għandu jiġi miċħud bħala infondat u, konsegwentement, l-ewwel parti tal-ewwel aggravju.
3.
Fuq it-tielet parti tal-ewwel motiv, ibbażata fuq il-fatt li l-Kummissjoni vvizzjat id-deċiżjoni kkontestata bi żball manifest ta’ evalwazzjoni meta kkonkludiet li l-PSPAK Franċiż kien jissodisfa l-elementi essenzjali tar-Regolament 2021/2115
140
Ir-rikorrenti jqisu li l-Kummissjoni wettqet żball manifest ta’ evalwazzjoni fis-Subtaqsima 4.1 tal-anness tad-deċiżjoni kkontestata meta qieset li l-PSPAK Franċiż kien jissodisfa l-elementi essenzjali tar-Regolament 2021/2115 fil-qasam ambjentali u klimatiku. Huma jsostnu li l-punti ta’ nuqqas ta’ konformità ma’ elementi essenzjali tal-imsemmi regolament ma ġewx ikkoreġuti fil-verżjoni riveduta tal-proposta tal-PSPAK Franċiża, b’mod partikolari f’dak li jirrigwarda l-għanijiet speċifiċi ambjentali u klimatiċi ta’ tnaqqis tal-emissjonijiet ta’ gassijiet serra, ta’ protezzjoni tar-riżorsi tal-ilma kif ukoll tal-konservazzjoni u tar-restawr tal-bijodiversità.
[omissis]
143
Għandu jiġi rrilevat li, permezz tat-tielet parti tal-ewwel motiv, ir-rikorrenti jikkritikaw, essenzjalment, lill-Kummissjoni talli vvizzjat id-deċiżjoni kkontestata bi żball manifest ta’ evalwazzjoni meta kkonkludiet li l-PSPAK Franċiż kien kompatibbli mal-għanijiet speċifiċi ambjentali u klimatiċi.
144
Barra minn hekk, ir-rikorrenti jikkritikaw ukoll lill-Kummissjoni, fit-tieni, fit-tielet u fir-raba’ motiv tagħhom, li wettqet diversi żbalji manifesti ta’ evalwazzjoni meta qieset li d-deċiżjoni ta’ approvazzjoni kienet kompatibbli mal-għanijiet speċifiċi ambjentali u klimatiċi.
145
Għaldaqstant, l-eżami tat-tielet parti tal-ewwel motiv, dwar l-osservanza tal-għanijiet speċifiċi ambjentali u klimatiċi, għandu jingħaqad mal-eżami tat-tieni, tat-tielet u tar-raba’ motiv.
146
Fid-dawl tal-kunsiderazzjonijiet preċedenti, l-ewwel aggravju għandu jiġi miċħud bħala parzjalment ineffettiv u parzjalment infondat u għandu jsir riferiment għall-eżami tat-tieni, tat-tielet u tar-raba’ motiv għall-bqija.
[omissis]
E. Fuq it-tielet motiv, ibbażat fuq żbalji manifesti ta’ evalwazzjoni fir-rigward tal-kontribuzzjoni tal-PSPAK Franċiż għat-twettiq tal-għan speċifiku E u tal-miri nazzjonali fit-tul relatati ma’ dan l-għan
223
It-tielet motiv jinqasam f’żewġ partijiet, ibbażati, l-ewwel waħda, fuq żball manifest ta’ evalwazzjoni fir-rigward tal-kontribuzzjoni effettiva tal-istrateġija ta’ intervent tal-PSPAK Franċiż għall-għan speċifiku E, b’mod partikolari l-protezzjoni tar-riżorsi tal-ilma, u, it-tieni waħda, fuq żball manifest ta’ evalwazzjoni fir-rigward tal-kontribuzzjoni effettiva tal-PSPAK Franċiż għat-twettiq tal-miri nazzjonali fit-tul fil-qasam tal-protezzjoni tar-riżorsi tal-ilma li jirriżultaw mid-Direttiva 2000/60/KE tal-Parlament Ewropew u tal-Kunsill tat‑23 ta’ Ottubru 2000 li tistabbilixxi qafas għal azzjoni Komunitarja fil-qasam tal-politika ta’ l-ilma (ĠU Edizzjoni Speċjali bil-Malti, Kapitolu 15, Vol. 5, p. 275, rettifika fil-ĠU 2019, L 260, p. 70) u tad-Direttiva tal-kunsill tat‑12 ta’ Diċembru 1991 dwar il-protezzjoni ta’ l-ilma kontra t-tniġġis ikkawżat min-nitrati minn sorsi agrikoli (ĠU Edizzjoni Speċjali bil-Malti, Kapitolu 15, Vol. 2, p. 68).
1.
Fuq l-ewwel parti tat-tielet motiv, ibbażata fuq żball manifest ta’ evalwazzjoni fir-rigward tal-kontribuzzjoni effettiva tal-istrateġija ta’ intervent tal-PSPAK Franċiż għall-għan speċifiku E, b’mod partikolari għall-protezzjoni tar-riżorsi tal-ilma
224
Ir-rikorrenti jsostnu li l-Kummissjoni vvizzjat id-deċiżjoni kkontestata bi żball manifest ta’ evalwazzjoni meta kkonkludiet li l-istrateġija ta’ intervent tal-PSPAK Franċiż kienet tikkontribwixxi b’mod effettiv għall-protezzjoni tar-riżorsi tal-ilma, stabbilita fil-kuntest tal-għan speċifiku E, filwaqt li ma tippermettix tnaqqis tal-użu tal-pestiċidi minħabba n-nuqqas ta’ osservanza tal-istandard KAAT 7 u tal-ekoskema kif iddefiniti mir-Regolament 2021/2115.
225
L-ewwel parti tat-tielet motiv tinqasam f’ħames ilmenti, ibbażati, l-ewwel, fuq in-natura prijoritarja tat-tnaqqis tal-użu tal-pestiċidi fil-kuntest tat-twettiq tal-għan speċifiku E, it-tieni, fuq l-inadegwatezza tal-loġika ta’ eżami adottata mill-Kummissjoni sabiex tevalwa l-kontribuzzjoni tal-istrateġija ta’ intervent għall-għan speċifiku E, it-tielet, fuq in-nuqqas ta’ osservanza mill-PSPAK Franċiż tal-istandard KAAT 7 previst fl-Artikolu 13 tar-Regolament 2021/2115, ir-raba’, fuq in-nuqqas ta’ osservanza mill-PSPAK Franċiż tal-ekoskema prevista fl-Artikolu 31 tal-imsemmi regolament u, il-ħames, fuq l-inkapaċità tal-istrateġija ta’ intervent li tilħaq l-għan speċifiku E minħabba l-limiti assoċjati mal-kundizzjonijiet ta’ implimentazzjoni tal-istandard KAAT 7 u tal-ekoskema mill-awtoritajiet Franċiżi.
[omissis]
c)
Fuq it-tielet ilment, ibbażat fuq in-nuqqas ta’ osservanza mill-istandard KAAT 7 implimentat mill-PSPAK Franċiż tal-Artikolu 13 tar-Regolament 2021/2115 kif ukoll tar-rekwiżiti minimi stabbiliti minn dan ir-regolament
246
Kif tfakkar fil-punti 103 u 135 iktar ’il fuq, skont l-Artikolu 118(4) tar-Regolament 2021/2115, il-Kummissjoni għandha tiżgura l-kompatibbiltà ta’ kull proposta ta’ PSPAK ma’ ċerti rekwiżiti tad-dritt tal-Unjoni, b’mod partikolari d-dispożizzjonijiet tal-Karta tad-Drittijiet Fundamentali tal-Unjoni Ewropea, id-dispożizzjonijiet tar-Regolament 2021/2115 u tar-Regolament 2021/2116, kif ukoll id-dispożizzjonijiet tal-atti delegati u ta’ implimentazzjoni adottati skont dawn ir-regolamenti. Dan l-istħarriġ ta’ kompatibbiltà jeħtieġ evalwazzjoni mhux biss tal-kontribuzzjoni effettiva tal-istrateġija ta’ intervent ta’ kull pjan għat-twettiq tal-għanijiet speċifiċi skont approċċ globali, iżda wkoll tal-assenza ta’ kontradizzjoni tal-miżuri inklużi fihom mar-rekwiżiti minimi tad-dritt tal-Unjoni stabbiliti minn dan l-artikolu.
247
Fil-kuntest tat-tielet ilment tal-ewwel parti tat-tielet motiv, ir-rikorrenti jsostnu li l-istandard KAAT 7, kif implimentat mill-PSPAK Franċiż, la huwa konformi mal-Artikolu 13(1) tar-Regolament 2021/2115 u lanqas mar-rekwiżiti minimi tal-Anness III tal-imsemmi regolament, li jikkostitwixxi ksur tal-Artikolu 118(4) tal-imsemmi regolament. Barra minn hekk, id-derogi mir-regola ġenerali ta’ rotazzjoni annwali tal-uċuħ tar-raba’ huma permessi biss fil-livell tar-reġjuni jew tal-irziezet li għandhom ċerti karatteristiċi. Barra minn hekk, l-evalwazzjoni tal-kontribuzzjoni globali tal-kundizzjonalità għall-għanijiet speċifiċi ma tipprekludix evalwazzjoni konkreta tal-istandards KAAT kif implimentati mill-PSPAK, kif jirriżulta mill-Artikolu 109(2)(a)(ii) tal-istess regolament.
248
Il-Kummissjoni, sostnuta mir-Repubblika Franċiża, tikkontesta l-argumenti tar-rikorrenti. Fil-fehma tagħha, l-implimentazzjoni tal-istandard KAAT 7 mill-PSPAK Franċiż tissodisfa r-rekwiżiti minimi stabbiliti mill-Artikolu 13(1) tar-Regolament 2021/2115 u speċifikati fl-Anness III tal-imsemmi regolament, li jippermettu lill-Istati Membri jimplimentaw l-imsemmi standard b’ċerta flessibbiltà sabiex tittieħed inkunsiderazzjoni d-diversità tal-metodi u tal-kundizzjonijiet agrikoli fid-diversi reġjuni tal-pajjiż. Barra minn hekk, eċċezzjonijiet huma possibbli sakemm dawn jiggarantixxu t-twettiq tal-għan prinċipali mfittex mill-istandard KAAT 7, jiġifieri l-preżervazzjoni tal-potenzjal tal-ħamrija. Il-PSPAK Franċiż jiżgura bis-sħiħ dan l-għan filwaqt li jimplimenta rotazzjoni iktar fit-tul, billi jipprovdi ċerta flessibbiltà f’każ ta’ kundizzjonijiet klimatiċi mhux favorevoli u billi jieħu inkunsiderazzjoni d-differenzi reġjonali. F’dan ir-rigward, fil-livell tal-biċċa raba’, konformement mal-Artikolu 13 tal-istess regolament, l-obbligu stabbilit mill-istandard KAAT 7 huwa ssodisfatt jew permezz tal-modifika tal-kultivazzjoni prinċipali kull sentejn, jew permezz ta’ kultivazzjoni sekondarja kkultivata kull sena.
249
F’dan il-każ, mis-Subtaqsima 4.3 tal-Anness tad-deċiżjoni kkontestata jirriżulta li, bi tweġiba għat-talba għal eżami mill-ġdid intern, il-Kummissjoni qieset li, minn naħa, l-istandard KAAT 7 ma kienx jikkostitwixxi intervent fis-sens tal-Artikolu 111 tar-Regolament 2021/2115 u għalhekk ma kienx jagħmel parti mill-qafas ta’ prestazzjoni previst fl-imsemmi regolament minkejja li huwa essenzjali bħala rekwiżit minimu u bażi ta’ ċerti interventi. Min-naħa l-oħra, l-istandard KAAT 7, bħala rekwiżit ta’ kundizzjonalità li għandu jiġi osservat mill-bdiewa kollha, ma huwiex rilevanti sabiex tiġi evalwata l-kontribuzzjoni tal-PSPAK Franċiż għall-indikatur ta’ riżultat R.24.
250
Preliminarjament, għandu jitfakkar li, fil-kuntest ta’ reviżjoni interna skont l-Artikolu 10(1) tar-Regolament Aarhus, l-applikant jista’ jsostni li l-att imsemmi fit-talba għal reviżjoni jmur kontra d-dritt ambjentali.
251
F’dan ir-rigward, l-istandard KAAT 7, fid-dawl tal-għan tiegħu li jippreżerva l-potenzjal tal-ħamrija, permezz tar-rotazzjoni tal-uċuħ tar-raba’ prinċipali jew sekondarji f’raba’ li jinħadem, jikkontribwixxi għall-kisba tal-għanijiet tal-politika tal-Unjoni fil-qasam tal-ambjent, b’mod partikolari l-preservazzjoni, il-protezzjoni u t-titjib tal-kwalità tal-ambjent u l-użu prudenti u razzjonali tar-riżorsi naturali. B’hekk, dan l-istandard jifforma parti mill-kunċett ta’ “liġi ambjentali”, fis-sens tal-Artikolu 2(1)(f) tar-Regolament Aarhus (ara, f’dan is-sens, is-sentenza tas‑6 ta’ Lulju 2023, BEI u Il-Kummissjoni vs ClientEarth, C‑212/21 P u C-223/21 P, EU:C:2023:546, punti 83 sa 87).
252
Għandu jiġi enfasizzat li mill-formulazzjoni stess tal-Artikolu 13(1) tar-Regolament 2021/2115 jirriżulta li l-kompitu li jiġi żgurat li ż-żoni agrikoli kollha jinżammu f’kundizzjoni agrikola u ambjentali tajba jaqa’ fuq l-Istati Membri. Għal dan l-għan, huma għandhom jistabbilixxu, fil-livell nazzjonali jew reġjonali, standards minimi għal kull standard tal-KAAT elenkat fl-Anness III tal-imsemmi regolament, f’konformità mal-għan ewlieni ta’ dawk l-istandards kif imsemmi fl-anness imsemmi. Barra minn hekk, fl-istabbiliment tal-istandards minimi tagħhom, l-Istati Membri għandhom jieħdu inkunsiderazzjoni, jekk ikun il-każ, il-karatteristiċi speċifiċi taż-żoni kkonċernati, inkluż il-kundizzjoni tal-ħamrija u tal-klima, is-sistemi eżistenti tal-biedja, il-prattiki tal-biedja, id-daqs tal-azjenda agrikola u l-istrutturi tagħha, l-użu tal-art, u l-ispeċifiċitajiet tar-reġjuni ultraperiferiċi.
253
Minn dan jirriżulta li l-Istati Membri għandhom l-obbligu li jistabbilixxu standards minimi għal kull standard dwar il-KAAT li jinsab fl-Anness III tar-Regolament 2021/2115. Tali approċċ huwa kkonfermat mill-premessa 43 tal-imsemmi regolament. Madankollu, għalkemm l-Istati Membri huma obbligati, waqt li jiddefinixxu dawn ir-rekwiżiti, li josservaw l-imsemmi anness, dan tal-aħħar xorta waħda jħallilhom ċerta setgħa diskrezzjonali, permezz tal-użu ta’ kunċetti u ta’ kliem ġenerali, fir-rigward tad-determinazzjoni konkreta tal-imsemmija standards (ara, b’analoġija, is-sentenza tas‑7 ta’ Awwissu 2018, Argo Kalda Mardi talu, C‑435/17, EU:C:2018:637, punt 36 u l-ġurisprudenza ċċitata).
254
Għalhekk, il-portata tal-marġni ta’ diskrezzjoni rrikonoxxuta lill-Istati Membri fil-kuntest tad-definizzjoni tal-istandards KAAT tiddependi b’mod partikolari mill-formulazzjoni tagħhom jew mil-livell ta’ preċiżjoni tagħhom fid-dritt tal-Unjoni, jiġifieri, f’dan il-każ, mill-kontenut tal-Anness III tar-Regolament 2021/2115.
255
L-Anness III tar-Regolament 2021/2115 jipprovdi li l-għan prinċipali tal-istandard KAAT 7 huwa l-preżervazzjoni tal-potenzjal tal-ħamrija. F’dan ir-rigward, nota ta’ qiegħ il-paġna tagħmel preċiżazzjonijiet dwar it-tifsira tal-kunċett ta’ “rotazzjoni”. Fil-fehma tagħha, din tal-aħħar tikkonsisti f’bidla fil-kultivazzjoni tal-inqas darba fis-sena fil-livell tal-biċċiet tar-raba’, inklużi l-uċuħ tar-raba’ sekondarji ġestiti b’mod xieraq, ħlief fil-każ tal-uċuħ tar-raba’ multiannwali, tal-ħaxix u ta’ għalf ieħor fil-forma ta’ ħaxix u tal-artijiet imwarrba.
256
Għandu jiġi kkonstatat li, għalkemm l-istandard KAAT 7 huwa fformulat f’termini ġenerali, il-formulazzjoni tan-nota ta’ qiegħ il-paġna, li jirreferi għaliha l-Anness III tar-Regolament 2021/2115, tistabbilixxi b’mod preċiż ir-rekwiżiti minimi fil-qasam tar-rotazzjoni tal-uċuħ tar-raba’ kif ukoll l-eventwali adattamenti u eżenzjonijiet tiegħu.
257
Minn dan isegwi li l-marġni ta’ diskrezzjoni tal-Istati Membri fir-rigward tad-determinazzjoni tal-istandard KAAT 7 ma jistax jippreġudika r-rekwiżiti minimi ta’ rotazzjoni tal-uċuħ tar-raba’ mfakkra fil-punt 255 iktar ’il fuq.
258
F’dan il-każ, l-istandard KAAT 7, kif implimentat mill-PSPAK Franċiż, jipprevedi li l-osservanza tiegħu għandha tiġi evalwata skont żewġ kriterji kumulattivi, l-ewwel wieħed fil-livell tal-ażjenda agrikola u t-tieni wieħed fil-livell tal-biċċa tar-raba’, kif ġie kkonfermat mir-Repubblika Franċiża waqt is-seduta.
259
Fil-livell tal-azjenda agrikola, il-PSPAK Franċiż jistabbilixxi kriterju annwali ta’ rotazzjoni tal-uċuħ tar-raba’, jiġifieri li, fuq mill-inqas 35 % tas-superfiċi tal-uċuħ tar-raba’ ta’ azjenda agrikola, il-wiċċ tar-raba’ prinċipali għandu jkun differenti minn dak tas-sena preċedenti jew għandu jiġi segwit minn wiċċ tar-raba’ sekondarju.
260
Fil-livell tal-biċċa tar-raba’, il-PSPAK Franċiż jeżiġi t-tħawwil jew ta’ żewġ uċuħ tar-raba’ prinċipali differenti fuq perijodu ta’ erba’ snin, jew ta’ wiċċ tar-raba’ sekondarju kull sena f’dan l-istess perijodu, ħlief għall-uċuħ ta’ “żerriegħa tal-qamħirrum”. Hija prevista wkoll deroga bbażata fuq id-diversifikazzjoni tal-uċuh tar-raba’ speċifiċi għall-azjendi agrikoli li jinsabu fiż-żona tal-pjanura tar-Rhine u diversi eżenzjonijiet.
261
F’dan ir-rigward, għandu jiġi rrilevat li l-ewwel kriterju, imfakkar fil-punt 259 iktar ’il fuq, juża terminoloġija differenti minn dik tal-Anness III tar-Regolament 2021/2115 mingħajr ġustifikazzjoni partikolari.
262
Barra minn hekk, dan l-istess kriterju jintroduċi parametru kumplimentari, mhux previst mill-Anness III tar-Regolament 2021/2115. Dan jillimita għal 35 % s-sehem tal-artijiet li jinħadmu kkonċernati mill-obbligu ta’ rotazzjoni kif iddefinit mill-imsemmi anness. Il-PSPAK Franċiż ma jipprovdi l-ebda spjegazzjoni dwar l-inklużjoni ta’ dan il-parametru taħt ir-rekwiżiti minimi fi ħdan il-kriterji tal-istandard KAAT 7. Fil-fatt, din il-limitazzjoni tirrestrinġi l-portata tar-rekwiżit ta’ rotazzjoni u għalhekk dik tal-għan prinċipali tal-imsemmi standard, imsemmi fl-istess anness, jiġifieri l-preżervazzjoni tal-potenzjal tal-ħamrija.
263
It-tieni kriterju, imfakkar fil-punt 260 iktar ’il fuq, jistabbilixxi l-possibbiltà li ssir għażla bejn rotazzjoni multiannwali tal-wiċċ tar-raba’ prinċipali jew tar-rotazzjoni annwali tal-wiċċ tar-raba’ sekondarju. Fil-fatt, dan il-kriterju jeħtieġ il-preżenza jew ta’ żewġ uċuħ tar-raba’ prinċipali fuq perijodu ta’ erba’ snin jew ta’ uċuħ tar-raba’ sekondarji kull sena. Madankollu, tali alternattiva ma tidhirx li hija konformi mal-Anness III tar-Regolament 2021/2115 li jistabbilixxi li r-rotazzjoni tikkonsisti f’bidla fl-uċuħ tar-raba’ tal-inqas darba fis-sena fil-livell tal-biċċiet ta’ art, inklużi l-uċuħ tar-raba’ sekondarji ġestiti b’mod xieraq.
264
Minn dan jirriżulta li l-kombinazzjoni ta’ dawn iż-żewġ kriterji kumulattivi twassal għal rotazzjoni inqas frekwenti tal-uċuħ tar-raba’ fuq kwantità inqas ta’ artijiet ikkultivati fid-dawl tar-rekwiżiti minimi stabbiliti mir-Regolament 2021/2115.
265
Issa, minn naħa, mid-deċiżjoni kkontestata jirriżulta li ż-żewġ motivi opposti mill-Kummissjoni u mfakkra fil-punt 249 iktar ’il fuq ma setgħux iservu ta’ bażi legali għal din id-deċiżjoni, sa fejn dawn ma jippermettux li jiġi stabbilit li l-kundizzjonijiet ta’ implimentazzjoni tal-istandard KAAT 7 mill-awtoritajiet Franċiżi, kif approvati mid-deċiżjoni ta’ approvazzjoni, kienu konformi mad-definizzjoni regolamentari ta’ dan l-istandard. Min-naħa l-oħra, il-Kummissjoni llimitat ruħha li tqis li l-istandard KAAT 7 kif implimentat mill-PSPAK Franċiż kien jipparteċipa fit-tnaqqis tal-użu tal-pestiċidi minħabba l-effetti tal-prattika ta’ rotazzjoni tal-uċuħ tar-raba’ li hija kienet tipprevedi, mingħajr ma ħadet inkunsiderazzjoni l-fatt li l-imsemmija rekwiżiti minimi ma kinux osservati.
266
Għaldaqstant, ir-rikorrenti wrew, b’mod suffiċjenti fid-dritt, li l-Kummissjoni vvizzjat id-deċiżjoni kkontestata bi żball manifest ta’ evalwazzjoni meta ċaħdet bħala infondat il-motiv ta’ eżami mill-ġdid intern ibbażat fuq il-fatt li l-kundizzjonijiet ta’ implimentazzjoni tal-istandard KAAT 7 previsti mill-PSPAK Franċiż u kkonfermati mid-deċiżjoni ta’ approvazzjoni kienu jiksru r-rekwiżiti minimi tal-Artikolu 13(1) tar-Regolament 2021/2115 kif ukoll tal-Anness III tiegħu.
[omissis]
e)
Fuq il-ħames ilment, ibbażat fuq l-assenza ta’ kontribuzzjoni effettiva tal-istrateġija ta’ intervent tal-PSPAK Franċiż għall-għan speċifiku E
302
Ir-rikorrenti jsostnu li l-istrateġija ta’ intervent tal-PSPAK Franċiż, b’mod partikolari sa fejn tippreċiża l-kundizzjonijiet ta’ implimentazzjoni tal-istandard KAAT 7 u tal-ekoskema, ma hijiex f’pożizzjoni li tippermetti li jintlaħaq l-għan speċifiku E u li tissodisfa l-ħtieġa prijoritarja ta’ tnaqqis tal-pestiċidi fis-settur agrikolu Franċiż.
303
Fir-rigward tal-istandard KAAT 7, ir-rikorrenti jqisu li, anki jekk tali standard ma huwiex ikklassifikat bħala intervent fis-sens tal-Artikolu 111 tar-Regolament 2021/2115, dan jikkostitwixxi lieva invokata mill-PSPAK Franċiż sabiex jiġġustifika l-livell ta’ ambizzjoni tiegħu fil-qasam tat-tnaqqis tad-dipendenza fuq il-pestiċidi.
304
Fir-rigward tal-ekoskema, minn naħa, ir-rikorrenti jsostnu li l-metodu tal-prattiki ta’ diversifikazzjoni tal-uċuħ tar-raba’ ma huwiex ta’ natura li jwassal għal effett kumulattiv għall-azjendi agrikoli kollha, iżda biss għal dawk diġà ddiversifikati. Fl-osservazzjonijiet tagħha, il-Kummissjoni wissiet lir-Repubblika Franċiża dwar l-ambizzjoni insuffiċjenti ta’ dan il-metodu. Min-naħa l-oħra, il-metodu taċ-ċertifikazzjoni ma jistax jissodisfa l-ħtieġa prijoritarja għat-tnaqqis tal-użu tal-pestiċidi u jikkomprometti wkoll il-kisba tal-miri għal dan l-għan billi jiddevja lill-bdiewa mill-metodu tal-prattiki. Barra minn hekk, ir-rikorrenti jqisu li l-azjendi agrikoli ma għandhomx interess finanzjarju li josservaw l-impenji kollha ta’ diversi metodi ta’ aċċess għall-ekoskema.
305
Il-Kummissjoni, sostnuta mir-Repubblika Franċiża, tikkontesta l-argumenti tar-rikorrenti.
306
Kif tfakkar fil-punt 246 iktar ’il fuq, fil-kuntest tal-istħarriġ tal-kompatibbiltà tagħha, il-Kummissjoni għandha tevalwa, skont approċċ globali, il-kontribuzzjoni effettiva tal-istrateġija ta’ intervent ta’ kull proposta ta’ PSPAK għat-twettiq tal-għanijiet speċifiċi kollha tar-Regolament 2021/2115.
307
L-ewwel nett, fid-dawl tal-punti 252 sa 266 iktar ’il fuq, għandhom jiġu eżaminati l-konsegwenzi tal-eżistenza ta’ dubji plawżibbli dwar l-osservanza mill-istandard KAAT 7 implimentat mill-PSPAK Franċiż tar-rekwiżiti minimi tar-Regolament 2021/2115 dwar l-evalwazzjoni tal-kontribuzzjoni effettiva tal-istrateġija ta’ intervent tagħha għall-għan speċifiku E, fil-kuntest tal-istħarriġ tal-kompatibbiltà tal-Kummissjoni, skont l-Artikolu 118(4) tar-Regolament 2021/2115.
308
F’dan ir-rigward, għandu jitfakkar li, skont l-Artikolu 12(1) tar-Regolament 2021/2115, l-istandard KAAT 7 jikkostitwixxi rekwiżit ta’ kundizzjonalità.
309
Konformement mal-Artikolu 109(2) tar-Regolament 2021/2115, l-istrateġija ta’ intervent ta’ kull PSPAK għandha turi l-koerenza tagħha u l-komplementarjetà tal-interventi marbuta mad-diversi għanijiet speċifiċi. Sabiex tagħmel dan, kull PSPAK għandu jippreżenta ħarsa ġenerali tal-arkitettura ambjentali u klimatika tiegħu li tiddeskrivi b’mod partikolari, l-ewwel, għal kull standard KAAT, il-mod kif l-istandard jiġi implimentat kif ukoll, jekk ikun meħtieġ, deskrizzjoni tal-mod kif il-prattika tikkontribwixxi għall-kisba tal-għan prinċipali ta’ dan l-istandard, it-tieni, għall-kundizzjonalità kollha, il-kontribut ġenerali tiegħu biex jintlaħqu l-għanijiet speċifiċi ambjentali u klimatiċi u, it-tielet, il-komplementarjetà bejn il-kundizzjonijiet bażiċi rilevanti, il-kundizzjonalità u d-diversi interventi intiżi għall-istess għanijiet ambjentali u klimatiċi speċifiċi.
310
Barra minn hekk, skont l-Anness III tar-Regolament 2021/2115, l-istandard KAAT 7 għandu bħala għan prinċipali l-preżervazzjoni tal-potenzjal tal-ħamrija li huwa previst mill-għan speċifiku E.
311
F’dan il-każ, mid-deċiżjoni kkontestata jirriżulta li l-Kummissjoni eżaminat ir-rekwiżiti ta’ kundizzjonalità, fosthom l-istandard KAAT 7, b’rabta mal-għan speċifiku E, skont il-preżentazzjoni magħmula mill-PSPAK Franċiż f’dak li jirrigwarda l-arkitettura ambjentali u klimatika tiegħu. Fil-fatt, skont il-PSPAK Franċiż, il-kundizzjonalità tippermetti li jintlaħaq l-għan speċifiku E permezz tal-istandards KAAT 1, 2, 3, 4, 6, 7 u 8.
312
Għalhekk, l-eventwali problemi ta’ kompatibbiltà li jaffettwaw l-istandard KAAT 7 tal-PSPAK Franċiż jista’ jkollhom riperkussjonijiet fuq l-arkitettura ambjentali u klimatika tal-imsemmi pjan u għalhekk fuq l-evalwazzjoni globali tal-kontribuzzjoni effettiva tal-istrateġija ta’ intervent tal-PSPAK Franċiż sabiex jintlaħaq l-għan speċifiku E.
313
Madankollu, sa fejn il-kontroll tal-kompatibbiltà tal-Kummissjoni huwa bbażat fuq approċċ globali tal-kontribuzzjoni effettiva ta’ kull PSPAK għat-twettiq tal-għanijiet speċifiċi, huma r-rikorrenti li għandhom jistabbilixxu l-influwenza tan-nuqqas ta’ osservanza, minn standard ta’ kundizzjonalità tal-PSPAK Franċiż, tar-rekwiżiti minimi stabbiliti mir-Regolament 2021/2115, f’dan il-każ l-istandard KAAT 7 u l-Artikolu 13 tal-imsemmi regolament, fuq in-natura plawżibbli tal-evalwazzjoni tal-Kummissjoni fir-rigward tal-kontribuzzjoni effettiva tal-istrateġija ta’ intervent tal-imsemmi PSPAK fir-rigward tal-għan speċifiku E.
314
Issa, ir-rikorrenti sempliċement isostnu li l-Kummissjoni wettqet żball manifest ta’ evalwazzjoni meta approvat il-PSPAK Franċiż filwaqt li l-istandard KAAT 7 li jinsab fih ma josservax ir-rekwiżiti minimi tar-Regolament 2021/2115.
315
Madankollu, fid-deċiżjoni kkontestata, il-Kummissjoni qieset li l-arkitettura ambjentali u klimatika tal-PSPAK Franċiż kienet turi l-kontribuzzjoni effettiva tal-istrateġija ta’ intervent sabiex jintlaħaq l-għan speċifiku E bis-saħħa, b’mod partikolari, tal-kontribuzzjoni globali tal-interventi kollha marbuta ma’ dan l-għan u tal-kundizzjonalità kif ukoll tal-komplementarjetà ta’ dawn l-interventi, tal-kundizzjonijiet bażiċi rilevanti u tal-imsemmija kundizzjonalità b’rabta mal-imsemmi għan.
316
Minn dan isegwi li l-evalwazzjoni tal-kontribuzzjoni effettiva tal-PSPAK Franċiż għall-għan speċifiku E tista’ tiġi aċċettata bħala li għadha vera jew valida.
317
It-tieni nett, ir-rikorrenti ma jipproduċu ebda prova li tista’ tpoġġi indiskussjoni l-plawżibbiltà tal-ispjegazzjonijiet tal-Kummissjoni fis-Subtaqsima 4.3 tal-anness tad-deċiżjoni kkontestata f’dak li jirrigwarda l-effett kumulattiv tal-impenji tal-ekoskema permezz tal-prattiki ta’ diversifikazzjoni tal-uċuħ tar-raba’ u l-assenza ta’ tali effett bejn id-diversi rotot tal-ekoskema bl-eċċezzjoni tal-“bonus tal-hedges” tal-ekoskema li hija kumulattiva mal-mezzi l-oħra tal-imsemmija ekoskema mfakkra fil-punt 285 iktar ’il fuq.
318
It-tielet nett, ir-rikorrenti ma jsostnux l-argument tagħhom li jgħid li l-ambizzjoni tal-miżuri li jikkontribwixxu għad-diversifikazzjoni tal-uċuħ tar-raba’ hija insuffiċjenti. Fil-fatt, mill-punt 38 tal-osservazzjonijiet tal-Kummissjoni skont l-Artikolu 118(3) tar-Regolament 2021/2115, iċċitat mir-rikorrenti insostenn tal-argument tagħhom, jirriżulta li din sempliċement ħeġġet lir-Repubblika Franċiża ssaħħaħ l-ambizzjoni tal-miżuri li jikkontribwixxu għad-diversifikazzjoni tal-uċuħ tar-raba’ sabiex jiffavorixxu aħjar l-implimentazzjoni tar-rotazzjoni tal-uċuħ tar-raba’ fit-territorju kollu.
319
Ir-raba’ nett, fir-rigward tal-kapaċità tal-ekoskema permezz taċ-ċertifikazzjoni kemm li tissodisfa l-ħtieġa prijoritarja ta’ tnaqqis tal-użu tal-pestiċidi kif ukoll li tiddevja lill-agrikolturi mill-metodu tal-prattiki, ir-rikorrenti ma jurux b’mod suffiċjenti fid-dritt, konformement mal-ġurisprudenza ċċitata fil-punti 18 u 19 iktar ’il fuq, li d-deċiżjoni kkontestata hija vvizzjata bi żball manifest ta’ evalwazzjoni. Fil-fatt, ir-rikorrenti ma jipproduċu ebda prova li tista’ tpoġġi indiskussjoni l-plawżibbiltà tal-ispjegazzjonijiet tal-Kummissjoni fis-Subtaqsima 4.3 tal-anness tad-deċiżjoni kkontestata li jgħidu li mhux biss dan il-metodu jikkontribwixxi għas-sodisfazzjon tal-imsemmi bżonn iżda wkoll li għandhom jittieħdu inkunsiderazzjoni l-għanijiet ta’ kull metodu ta’ aċċess għall-ekoskema sabiex jiġi evalwat ir-rwol globali tagħha fil-kuntest tal-arkitettura ambjentali u klimatika tal-PSPAK Franċiż.
320
Fid-dawl tal-kunsiderazzjonijiet preċedenti, it-tielet ilment tal-ewwel parti tat-tielet motiv għandu jintlaqa’ u l-ilmenti l-oħra għandhom jiġu miċħuda.
2.
Fuq it-tieni parti tat-tielet motiv, ibbażata fuq żball manifest ta’ evalwazzjoni fir-rigward tal-kontribuzzjoni tal-PSPAK Franċiż għat-twettiq tal-valuri mmirati nazzjonali fit-tul fil-qasam tal-protezzjoni tar-riżorsi tal-ilma
[omissis]
337
Fid-dawl tal-kunsiderazzjonijiet preċedenti, it-tielet motiv għandu jiġi miċħud, mingħajr preġudizzju għall-iżball manifest ta’ evalwazzjoni kkonstatat fil-punt 266 iktar ’il fuq.
F. Fuq ir-raba’ motiv, ibbażat fuq żbalji manifesti ta’ evalwazzjoni fir-rigward tal-kontribuzzjoni tal-PSPAK Franċiż għat-twettiq tal-għan speċifiku F
[omissis]
3.
Fuq it-tielet parti, ibbażata fuq l-assenza ta’ kontribuzzjoni effettiva tal-istrateġija ta’ intervent tal-PSPAK Franċiż għall-bżonnijiet F.2, F.3 u F.4
[omissis]
e)
Fuq l-insuffiċjenza tal-għajnuna għall-agrikoltura bioloġika sabiex tissodisfa l-bżonnijiet F.2, F.3 u F.4
[omissis]
379
Fid-dawl ta’ dak kollu li ntqal, għandu jiġi konkluż li l-Kummissjoni wettqet żball manifest ta’ evalwazzjoni sa fejn ċaħdet bħala infondat il-motiv ta’ eżami mill-ġdid intern ibbażat fuq il-fatt li l-kundizzjonijiet ta’ implimentazzjoni tal-istandard KAAT 7 previsti mill-PSPAK Franċiż u kkonfermati mid-deċiżjoni ta’ approvazzjoni kienu jiksru r-rekwiżiti minimi tal-Artikolu 13(1) tar-Regolament 2021/2115 kif ukoll tal-Anness III tiegħu.
380
Għandu jiġi ddeterminat jekk l-illegalità kkonstatata tistax twassal għall-annullament totali jew biss parzjali tad-deċiżjoni kkontestata.
381
F’dan ir-rigward, skont ġurisprudenza stabbilita, l-annullament parzjali ta’ att tal-Unjoni huwa possibbli biss jekk l-elementi li jkun qiegħed jintalab l-annullament tagħhom ikunu separabbli mill-kumplament tal-att. Dan ir-rekwiżit ta’ separabbiltà ma jkunx issodisfatt meta l-annullament parzjali ta’ att ikollu l-effett li jbiddel is-sustanza tiegħu [ara s-sentenza tal‑10 ta’ Mejju 2023, Ryanair vs Il-Kummissjoni (SAS II; COVID-19), T‑238/21, mhux ippubblikata, EU:T:2023:247, punt 84 u l-ġurisprudenza ċċitata].
382
Barra minn hekk, għandu jitfakkar li t-talba għal eżami mill-ġdid intern ta’ att amministrattiv hija intiża biex tiġi kkonstatata allegata illegalità jew l-assenza ta’ fondatezza tal-att inkwistjoni (sentenza tat‑12 ta’ Settembru 2019, TestBioTech et vs Il-Kummissjoni, C‑82/17 P, EU:C:2019:719, punt 38).
383
F’dan il-każ, għandu jiġi kkonstatat li d-deċiżjoni kkontestata hija strutturata f’erba’ taqsimiet sabiex tingħata risposta għat-talba għal eżami mill-ġdid intern. It-Taqsima 1 tirrigwarda l-proċedura ta’ approvazzjoni tal-PSPAK, it-Taqsima 2 tirrigwarda l-“Evalwazzjoni tal-ammissibbiltà tat-talba għal eżami mill-ġdid intern”, it-Taqsima 3 tirrigwarda l-“Qafas legali u normattiv tal-PAK għall-eżami tad-Deċiżjoni ta’ Implimentazzjoni tal-Kummissjoni adottata skont l-Artikolu 118(4) tar-Regolament 2021/2115” u, it-Taqsima 4, tirrigwarda l-“Evalwazzjoni tar-raġunijiet li jiġġustifikaw ir-reviżjoni interna tad-Deċiżjoni ta’ Implimentazzjoni tal-Kummissjoni li tapprova l-Pjan Strateġiku tal-PAK ta’ Franza”.
384
Għalhekk, minkejja li d-deċiżjoni kkontestata twieġeb għall-motivi ta’ eżami mill-ġdid invokati skont struttura f’erba’ taqsimiet li jirriproduċu l-organizzazzjoni tat-talba għal eżami mill-ġdid, din madankollu ma hijiex diviżibbli. Fil-fatt, kif jirriżulta b’mod partikolari mill-punti 103 u 138 iktar ’il fuq, konformement mal-loġika tal-istħarriġ fdat lill-Kummissjoni mid-dispożizzjonijiet tar-Regolament 2021/2115 fil-kuntest tal-proċedura ta’ approvazzjoni ta’ PSPAK, din ma wettqitx analiżi ta’ kull motiv b’mod awtonomu, iżda eżami sħiħ tal-PSPAK Franċiż meta mqabbel mal-imsemmija motivi ta’ eżami mill-ġdid. Minn dan tirriżulta interdipendenza bejn l-erba’ taqsimiet tad-deċiżjoni kkontestata. Minħabba f’hekk, ma huwiex possibbli li t-taqsima tad-deċiżjoni kkontestata vvizzjata bi żball manifest ta’ evalwazzjoni tiġi sseparata mit-taqsimiet l-oħra tagħha minħabba l-loġika tal-kontroll tal-Kummissjoni u lanqas li jinsiltu konsegwenzi fuq l-eżitu tat-talba għal eżami mill-ġdid intern. Barra minn hekk, id-dispożittiv tad-deċiżjoni kkontestata lanqas ma jidher diviżibbli sa fejn il-Kummissjoni tikkonkludi li t-talba għal eżami mill-ġdid intern hija infondata fid-dawl tal-evalwazzjoni tal-motivi kollha ta’ eżami mill-ġdid ippreżentati.
385
Konsegwentement, ir-rikors għandu jintlaqa’ u d-deċiżjoni kkontestata għandha tiġi annullata fl-intier tagħha.
[omissis]
Għal dawn il-motivi,
IL-QORTI ĠENERALI (Id-Disa’ Awla Estiża)
taqta’ u tiddeċiedi:
1)
Id-Deċiżjoni tal-Kummissjoni Ewropea tal‑5 ta’ Mejju 2023 li tiċħad it-talba ta’ ClientEarth u ta’ Collectif Nourrir għal eżami mill-ġdid intern tad-Deċiżjoni ta’ Implimentazzjoni tal-Kummissjoni C(2022) 6012 finali, tal‑31 ta’ Awwissu 2022, li tapprova l-Pjan Strateġiku tal-PAK 2023-2027 ta’ Franza għal appoġġ tal-Unjoni ffinanzjat mill-Fond Agrikolu Ewropew ta’ Garanzija u mill-Fond Agrikolu Ewropew għall-Iżvilupp Rurali, hija annullata.
2)
Il-Kummissjoni għandha tbati l-ispejjeż tagħha stess kif ukoll dawk ta’ ClientEarth u ta’ Collectif Nourrir.
3)
Ir-Repubblika Franċiża għandha tbati l-ispejjeż tagħha stess.
Truchot
Kanninen
Sampol Pucurull
Perišin
Meyer
Mogħtija f’qorti bil-miftuħ fil-Lussemburgu, fid‑29 ta’ Ottubru 2025.
Firem
(
*1
)	Lingwa tal-kawża: il-Franċiż.
(
1
)	Qed jiġu riprodotti biss il-punti ta’ din is-sentenza li l-Qorti Ġenerali tqis utli għall-pubblikazzjoni.